Ideiak eta sinesteak | Filosofía y ética | Xuletas, chuletas para exámenes, apuntes y trabajos\nEscrito el 26 de Septiembre de 2016 en vasco con un tamaño de 41,7 KB\nARRAZIOBITALISMOA: Arrazionalismoa eta Bitalismoaren arteko sintesia. Bizitza errealitate errotikoa da eta arrazoimena ezinbesteko tresna da bizitza zer den ulertzeko. Arrazionalismoa eta enpirismoaren mugak gainditzen ditu. Arrazionalismoaren akatsa nia gauzetatik independientea dela ustea da. Enpirismoaren akatsa gauzak niarengandik independienteak direla ustea da. Bizitza nia eta gauzen arteko koerlazioa da.\nBIZITZA: Errealitate errotikoa, funtsezkoa, oinarrizkoa. Nire bizitza ez diren beste errealitate guztiak errealak dira bertan sustraituak direlako, eta beraz, errealitate sekundarioak dira. Beste edozein errealitate nire bizitzaren bizipena da. Filosofiaren abiapuntua eta aztergaia. Bizitza zerbait egiten egotea da, nahita nahiez. Egiten duguna (zeregina) eta gertatzen (gertaera) zaiguna. Bizitza proiektua da etorkizuna irekita dagoelako. Niaren bizitza beti ematen da zirkunstantzi zehatz batean kokatuta, hau da , gure inguruan dauden gauzetaz inguraturik. Historia.\nEGIA: Perspektibismoari jarraiki, egiak bezainbeste ikuspegi onartu beharrean aurkitzen gara.\nIDEIAK: Sortzen ditugun irudimenezko munduak dira. Burutapenak sinonimoak dira: bururatzen zaizkigun pentsamendu konstzienteak, alegia. Irudimenak sortuak. Ez dira errealitatea, errealitatearen planoak baizik. Errealitatean norabidea ez galtzeko erabiltzen ditugunak.\nSINESTEAK EDO SINESKERAK:Bi zentzutan: Metaforikoki: Lur sendoa; Filosofikoki: Errealitate bera. Gure mundua eta gure izaera. Ez dugu zalantzan jartzen.\nSUSTRAIZKO ERREALITATEA=ERABATEKO ERREALITATEA=ERREALITATE ERRADIKALA: Norberaren bizitza. Bizi-jardun hau denborazkoa, historikoa, etengabeko aritze hutsean datza.\nZALANTZA: Kolokan ipintzen dira tradiziozko sineskerak eta ziurtasun berriak bilatu behar. Likidoa.\nZIRKUNSTANTZIA:Ni ez beste guztia, giza bizitzan. Niaren inguruan dagoen guztia: historikoa, fisikoa, ekonomikoa, politikoa… Bizi izatea zirkunstantzi batean egotea da. Niaren ingurunea edo mundua, niaren bizitza baldintzatzen duena.\n(EZ dago sinesteen aurka).\nIdeiak eduki egiten dira; sinesteetan egon egiten da.\nSinesteak= gure errealitate=inkontzienteak; Ideiak= burutapenak=teoriak=kontzienteki sortuak\n-Gure portaera, intelektuala barne, sineste sistema baten menpe dago\n-Ideiak poesiaren senide= irudimenaren produktu: egia zientifikoa bera, fantastikoaren kasu partikularra bestetik ez da\n- Sinesteen “gainean” hasten gara pentsatzen. Gure subkontzientean daude (horregatik ezin diogu kontra egin); ez dira dudan jartzen, egiaztatutzat eman (zientzia) edota gizarteak hala inposatu egin dituelako, absolututzat hartzen ditugu.(Platonen atxilotuek itzalak sinesten zituzten bezalaxe).\n- Adingabe intelektuala (Kant)= sinestean murgildurik dagoena.\n- Gure bizitzan hainbat gauzekin ”kontatzen” dugu, txiki txikitatik erakusten dizkigute, horrela direla, inkontzienteki bada ere (Hil eta jaio egiten garela, errealitate hau segurua dela, matematikak zehatzak direla...; Sineste erlijiosoak…) Eguneroko sineste mordoxka: (bihar esnatu egingo naiz, eguzkia aterako da, telebista egongo da edo KALEA..)\n- Sinesteek segurtasuna ematen digute. (Hil ondorengo bizitzan sinestean segurtasuna ematen du, lasaitasuna)\n-Sinesteak, norbanakoaren zirkunstantziarekin erabat lotuak daude, horregatik definitzen dute “gure” errealitatea. Gure edukiontzia dira. Halako zirkunstantzia, halako sineste (perspektibismoarekin lotu daiteke) Errealitateari forma ematen diote; uste inkontziente horiek gure bizitza baldintzatzen dute.\n-Ortegaren filosofiaren paper kritikoa\n.(sineste arrazista, sexista eta diskriminatzailekin bukatu beharko genuke)\n- Belaunaldi berekoek komunean dituzten sinesteak.\nIDEIAK (2. Mailako errealitatea)\n-Ideiak poesiaren senide dira, irudimenaren jokoak, ez dago ezer ederragorik, estetikoagorik: irudimenezko munduak sortu ditzakegu.\n-ORTEGArentzat, giza esentzia ez dago definitzerik, zirkunstantzia partikular eta irudimenaren produktua baita.\n- Ideiak, aurreiritziak gainditzen, eta mediokridadetik aldentzen laguntzen digute. Horrek gure izaera landu, eta eboluzionatzen lagunduko digu.\n- Sineste okerrak ditugula, edo hauen oinarria baliogabetua geratzen denean, Nia zalantza itsaso batean erortzen da. Ideiak, eboluzionatzeko ezinbestekoak\nIDEIAK ETA SINESTEAK. ERLAZIOA\n- Zirkunstantziek eta bere sinesteek askatasuna mugatzen digute. Sinesmenak kuestionatzen hastean izutzen gara, desberdinak izateak beldurra ematen digu, eta masa gizaki izatea nahiago izaten dugu, erosotasunagatik, korrontea jarraitzen duten arrainek bezala.\n- KANTEK zioen bezala, tutore arrotzek inposatutako gurdibidetik irtetean dago gakoa= arrazoiaren erabilera (ideiak sortzean, Ortegaren kasuan).\n-Gizakiak jarrera kritikoa hartu behar du, ezin dugu itsu-itsuan inposatu digutenari jarraitu, artaldeari ignorantziagatik jarraitzen dioten masa gisa. Sinesteak kuestionatzea iristen ez dena, ignorantzian bizi da.\n-Erlijioaren inposaketen eta dominazioaren aurrean hainbat salaketa: KANT. Sapere aude; MARXen “erlijioa herriaren opioa da”; NIETZSCHEren “Jainkoa hil da, supergizakia jaio da” …\n- Historian, sinesteak zalantzan jartzean eztabaida sozial handiak sortu izan dira.(Galileok Elizari aurka egin eta teoria heliozentrikoa defendatu zuenean. Darwinen eboluzionismoa…)\n- Ez dira txarrak, zalantza egiteko aukera ematen diguten bitartean.\n- Sineste guztiak ez dira inkontzienteak\n. Batzuetan, hausnarketa bat dago, eta erabaki bat. Guk aukeratzen dugu sinetsi edo ez.\n- Gaur egun, gehiengoak sineste erlijiosoak zalantzan jartzen ditu.\n- Askotan zirkunstantziarekin errotuta ditugun sinesmenak erosotasunaren fruitu dira.\n- Badira zalantzan jarri beharko ez liratekeen sinesteak, legetzat hartu beharko liratekeenak: berdintasuna, gaizkiaren kontzeptua, hezkuntza...Sineste bati buruzko sinestea (hausnarketaren emaitza dena) ideia bihurtu da jada.\n- Sineste batzuen “efecto boomerang”: homosexualitatea ona da (grekoentzat)-homosexualitatea txarra da - homosexualitatea onartu behar den errealitate bat da (gaur).\n- Erlijioa sinesmen kontziente bihurtu da. SAN TOMASek adib., arrazoia fedearen zerbitzuan jartzen du. Honela, erlijioa, sinesmen kontziente bihurtu da.\n- MARXen ustez, sinesteak EZ dira bizitzaren oinarria, ekonomia baizik. Sinesteak, tresna zapaltzaileak dira. Gainera, sinesteak zapaltzaileen nahien arabera aldatzen dira.\n-PLATON: sinesmena edo ustea= pistis. Ezagutza faltsua, iritzia, egiatik urrun, egiaren erreflexu inperfektua, zentzuen bidezko ezagutzaren emaitza.\n- Ideiak dira gure errealitatea determinatzen dutenak(sinesteak baino gehiago), geureak direlako, eta definitu egiten gaituztelako.\n- PLATONen ideiak absolutuak dira, arrazionalak, unibertsalki ulergarriak (Ortegaren perspektibatik haruntzago). PLATONentzat gure esentzia ideietan aurkitu behar da. Ideiak ezagutzea, gogoratzea.\n-DESCARTESentzat ideiak dira absolutu eta perfektu: ez ditugu geuk sortu, hor daude: adimenaren bidez ezagutu ahal ditugu.\n- SOKRATES: ideiak erditu egiten ditugu (ez sortu), kanporatu (ezagutu zure burua). Maieutika\n- Ideia matematikoetan ez dago perspektibismoaz hitz egiterik, ez daukatelako zer ikusirik zirkunstantziekin.\n- Ideiak badute nolabaiteko eragina gure bizitzan(horiek eztabaidatzen etab denbora pasatzen dugu), ez dira soilik sinesteak.\n- MARXentzat ideiak (ideologiak) klase zapaltzaileak bere mesederako sortu ditu. Beraz kontuz horiekin.Marxek zaku berean sartzen ditu ideiak eta sinesteak.\n-Ideiak gure baitan ditugu; sinesteek ordea, sarritan, funtzio sozial bat betetzen dute, zapaltzaileek inposatzen dizkigute nolabait (MARX).\n- Ideiak sinesmenentzako arriskutsuak dira, hauek kolokan, zalantzan jartzen dituzte, desmontatu egiten dira sinesteak. Honela ikusiz, ideiek lehenengo mailako lekua hartzen dute.\n- Giza bizitza askoek ideiak eta sinesteak ez dituzte bereizten, honek kalte handiak eragiten dituelarik; eta are okerragoa da sinestea eta egia nahastea. (Arabiarren konkistak eta kristauen Gurutzada Santuak;ideia aniztasunaren zapalkuntza; ideien inposaketa; sinestea=dogma=egia)\n-Ideiak eta sinesteak bereiztea ez da erraza, senideak dira.\nJAKINTZA, ZIENTZIA ERLATIBOA DA. PERSPEKTIBISMOA\n-Ezagutza definitzeko, garaiko sinesteetatik abiatzen gara. “Errealitatea”rekin kontrastatzean (froga enpirikoak etab) teoria deitu diezaiokegu, eta denborarekin, teoria horrek irmotasuna eta hedadura hartzean sineste bihur daiteke.\n- Ez dago egia absoluturik, ezta zientzian ere. Historian atzera begiratuz, egia zientifikoak nola gezurtatu diren, eta paradigma zientifiko berriak nola ezarri diren ikusi besterik ez dago.\n- Erlatibismoa. Eszeptizismoa. Sofistak.\n- Jakintza guztiak subjektiboak dira, horrek ez du esan nahi errealitate bat bestearena baina hobeagoa denik, ezberdina baizik.\n- Egia bakarra utopia da. Mentalitate heterogeneoz ezin daiteke irudi homogeneo bat atera.\n- Platon, Sokrates eta abar. Egia bat da eta aurki dezakegu.\n- Nahiz eta jakintza subjektiboa izan, zenbait kasutan objetibotasuna beharrezkoa da. Adib: justizia, epaile edo gobernarien kasuan objetiboki aritzea ezinbestekoa da. Bi gune ezberdinen arteko puntu bat bilatzea.\nARRAZIONALISMOARI (INTELEKTUALISMOARI) KRITIKA\nIntelektualismoak dio; kontzienteena da gure bizitzako eraginkorrena: Ortegarentzat , hau ez da hala; inkontzienteena da eraginkorrena.Horrek ez du esan nahi ideiak ez direla garrantzitsuak, alderantziz!\n- Agian, abiapuntua, errealitate erradikal gisa, giza bizitza da: hausnarketa oro gure bizi kondiziotik egiten dugu.\n- Arrazionalismoak arrazoian du fedea (edo sinestea); beraz hortik ateratako ondorioak ezin dira absolututzat jo.\n- Bizitzak, arrazoiaren beharra du\n-Oker daude arrazionalistak egia unibertsal bat dagoela eta dedukzioz hori ezagutzera iritsi gaitezkela diotenean. Perspektibismoak erakutsi digunez, egia maiuskulaz, proiektu utopikoa da.\n-Egia absoluturik ez. Metodo induktiboak (zientzia gehienen oinarri) hutsuneak ditu, ez da perfektua. Gogoan izan POPPERren faltsazionismoa.\n-Pertsona bakoitzaren errealitatea bakoitzaren ideietan dago (Esperientzia traumatiko eta larriek nola pentsarazten diguten, nola ideia berriak sortzen ditugun, eta biziari aurre egiteko forma berriak asmatzen ditugun)\n- NIETZSCHEren bitalismoaren eragina Ortegaren arraziobitalismoan. Bizitza da lehenengoa. NIETZSCHEK, SCHOPENHAUERREK, gizakion sormena, irudimena balore positibotzat hartzen dute (irrazionalismoa)\n- Etxeko atetik irtetean kalea topatuko ez bagenu, orduan konturatuko ginateke sineste horren balioaz eta erabateko eraginaz.\n-FREUD eta psikoanalisia. Gizakiarengan inkontzienteak duen eragina azpimarratzen du (sineste, tabu, errepresio, zentsura…)\n- Ezin da arrazoia esklabizatu, (ezta bizitzaren zerbitzura jarri: arrazoiak independiente izan nahi du.\n- Arrazionalismo berriak, Descartesen arrazionalismoa arkaikoa gainditu du. Arrazoia, bere mugaz jabetzeko gai da.\n- Zientzia da gure mundua eta bertako fenomenoak ezagutzeko erarik egokiena.\n-KANT: zientzia, fenomenoen ezagutza da. Arrazoiari esker egiten dugun zerbait.\n- DESCARTESek zioen bezala, arrazoia egiara dedukzioz iristeko gai da. Egia matematikoen ebidentzia eztabaidaezina da\n- PLATON, SOCRATES, DESCARTES: egia unibertsala ezagugarria da; jarrera optimistagoa ezbairik gabe (giza ahalmenei dagokionez)\n-COMTE positibista: gertakarien zientifikotasuna, hauen atzean dauden ideia zientifikoen defentsa (eta aurreiritzi metafisikoenganako mespretxua)\n-Zientziak botere handiagoa du sinesteekin alderatuz gero (eta zientzia bera ez al da sineste bat?)\nBelaunaldiak (15 urtekoak), oinordekoak gara …\nDescartes. Lehenengo ebidentzia, baina badago nahiz eta mundua ez egon.\nMarx. Klaseen arteko borroka, historiaren motorra.\nOrtega ideiak eta sinesteak Platonen aldeko argudioak Sinesteak eta ideiak Sinesteak gure bizitzaren oinarriak dira Ideiak Gogoetak sinesteak eta ideiak Ideiak eta sinesteak ortega Testu iruzkina ideiak eta sinesteak


confianza-konfidantza – Nagusien Bloga\nMutila eta itsasoa\nTrajedun gizon hark, merezitako atseden egun batzuk hartzea pentsatu zuen itsasertzeko herrizka batetan. Kotxeen zarata, ordutegi gogaigarri eta zentzu gabeko presazko bizimodutik aldegin nahi zuen, erabat.\nIritsi eta berehala aparkatu zuen BMWa, eta gorbataren korapiloa deseginaz batera ohinak jarri zituen lurrean. Alokatuta zuen apartamentu dotore hartara zihoala, oharttu zen lehenengo aldiz bere ejekutiboaren zapaten metalezko kirrizkaz.\nLaster batean aurkitu zuen ateta. Atea irekita zegoen eta igogailurik ikusi ez zuenean arnasots negagarria bat irten zaion.\nNekatuta eta goibel sentitzen zen. Itsaso zabalaren ikuspegiak ezin zion barne larrialdia baretu, baina bai ordea tristuta sentipenetara murgilarazi. Animoa zertxobait suspertu nahian, bere ganorabako trajea soinetik kentzea erabaki zuen. Kamiseta bat eta abarketa parea nahiko lirateke inguru berri honetara egokitzen sentitzen hasteko eta begi bistan zuen hondartzara buelta bat eman. Hala eta guztiz ere, samintasuna urdailean errotuta sentitzen zuen eta izenik gabeko zulo hura areagotze aldera zihoakion.\nPortura irten eta oinez hasi zen erabat pentsakor, eta konturatu orduko hodartza atarian aurkitu zuen burua. Ikusi zuen norbait zebilela urrunean mugimendu arraroak egiten, dantzan ibiliko balitz bezala edo. Hurreratu zenean ikusi zuen itsaz izarrak batzen zebilen mutiko bat zela. Batzen urertzetik eta baita itsasora indarrez batotzen ere.\nGizonak galdetu zion mutilari zertan zebilen. Hark erantzun zion:\n“Lehorrean geratzen diren itsas izarrak batu eta itsasora bueltatzen ari naiz. Marea gehiegi beheratu da asko hil egingo dira”\nOrduan gizonak esan zuen:\n“ Baina egiten ari zarenak ez dauko zentzurik. Lehena zure zori da; hoiek hil egingo dira eta baita beste abere batzuren jana izango ere. Milaka itsas izar daude eta sekula ez duzu denborarik izango denak salbatzeko”\nMutilak zuzen begiratu zion gizonari; hartu zuen itsas izar bat eta jaurti zuen kementsu olatuen gainetik…\n“…honentzako badauka zentzua…!!!”- esanik.\nGizonak, harrituta, aldegin zuen ezin baitzuen ulertu mutikoaren jokaera. Gau hortan ez zuen lo lasairik izan; mutilarekin amets egin zuen. Gaztea ikusten zuen itsas izarrak salbatzen behien eta berriro… Hurrengo goizean arinaketan bueltatu zen hondartzara, topatu zuen mutila eta itsas izarrak salbatzen lagundu zion.\nEgilea zeukesanArgitaratze-data 30 Uztaila, 2014 11 Abuztua, 2014 Kategoriak Comunicación-Komunikazioa, Educación-Heziketa, Valores-Baloreak, Zeuk Esan-Helduak Etiketak ayuda-laguntasuna, confianza-konfidantza, esperanza-itxaropena, ilusiones-ilusioakUtzi iruzkina Mutila eta itsasoa bidalketan


Bulegoa Z/B - Sortaldeak - Udako serieak - Berria.eus\nEzkerretik eskuinera, Leire Bergara, Beatriz Cavia eta Miren Jaio, Bulegoa Z/B gunean. / MONIKA DEL VALLE, FOKU Udako Serieak\nIle-apaindegia omen zen lehen: Edertasun. Ile azpikoa, garuna, artez janzteko gunea da egun: Bulegoa Zenbaki Barik. Teoria eta praxi artistikoa gurutzatzeko asmoz, emakume talde batek 2010ean sortutako espazioa.\nParetak zuri, Xabier Salaberriaren artelana zoru, eta jakin nahi duenarentzat irakurgai erakusleihoan: «Bulegoa zenbaki barik arte- eta jakintza-arloko bulego bat da, eta Bilboko Solokoetxe auzoan kokatuta dago. Elkarlaneko ekimen hau ondoko ikerketa-ildoen inguruan sortu da: historizazio-prozesuak, kulturako itzulpena, performatibitatea, gorputza, poskolonialismoa, teoria soziala, artxiboko estrategiak eta hezkuntza». Euskaraz, gaztelaniaz eta ingelesez. «Praktikaren eta teoriaren arteko gurutzagunea eta topagunea izan nahi du». Horretarako, mintegiak, aurkezpenak, proiekzioak, performanceak, hitzaldiak, elkarrizketak eta beste jarduera batzuk antolatzen dituzte Miren Jaiok (Bermeo, Bizkaia, 1968), Beatriz Caviak (Santander, Espainia, 1977) eta Leire Bergarak (Bilbo, 1973). Haiek dira espazio horren sortzaileak; haiek bulegariak. Bergara DAE Donostiako Arte Ekinbideen zuzendaria izan zen 2002-2005 epean, Peio Agirrerekin batera; Bilboko Rekalde aretoko komisario nagusia ondoren, 2006 eta 2009 bitartean. Jaio, berriz, prentsan kritika idaztetik eta argitalpen berezietan testuak plazaratzetik zetorren. Cavia, soziologia mundutik: EHU Euskal Herriko Unibertsitatetik, identitate kolektiboari buruzko ikerketa zentrotik. Beste kide bat ere izan zuten hastapen haietan: Isabel de Naveran (Bilbo, 1976). Koreografia eta performance mundutik zetorren hura. Oraintsu utzi du Bulegoa, lan arrazoiengatik.\n«2010ean, hau bezalako espazio oso gutxi zegoen hemen», Jaioren hitzetan. «Ez genuen prentsan azaltzeko gogo berezirik. Lasai aritu ahal izateko, oso ikusgarria ez den eremu batean lan egitea erabaki genuen, oso ikusgarritzat jotzen ez zen auzo batean», Bergararenetan. Atxuriko tren geltokitik eta San Frantzisko auzotik gertu.\nBulegoa Z/B sormen zentroko kideak, garai batean ileapaindegia izan zen eta bulego bihurtu duten lokalean. / Monika del Valle, Foku.\nDenak zetozen unibertsitate mundutik, Bergarak nabarmendu duenez: «Laurok genbiltzan doktore tesia bukatu nahian, liburutegietan-eta bakarkako lanean, eta ez geneukan tokirik tesiok ontzeko». Beharraren lanak bihurtu ditu bulegari, beraz. Bulegoa alokatu eta bataren ikerketa ildoak eta moduak besterenekin gurutzatzeko eremua izateko asmoarekin. Laurak emakume izatea ez omen da kasualitatea. «Guk nahi genuen bezala aritu ahal izateko, emakumeak izan behar genuen denok. Aurretik genituen esperientziak kontuan hartuta, diot», Beatriz Caviak. «Ahalduntze ariketa bat izan zen, bai. Ez da ahaztu behar sortu ginenean arte eszena gizonek kontrolatzen zutela erabat —oraindik ere bai, baina badira aldaketa zantzuak—, eta horren kontzientzia hartzea ere bazen hau sortzea erabaki genuenean», Bergarak.\n«Instituzioetatik, desliluratzetik gentozen, eta modurik autogestionatuenean aritzeko gogoa genuen»\nMiren Jaio. Bulego Z/B-ren sortzailea\nElkartasuna izan da bulego hau aireztatu duten osagarrietako bat. «Denok egon gara noiz edo noiz bajan, eta elkar babestu eta zaindu dugu. Tesia bukatzeko ordua zetorkionean gutako bati, gainontzekook egin izan ditugu haren lanak, buka zezan». Feministak direla nabarmendu dute. «Ez dugu feminismoa gaitzat hartu, baina hortxe dago beti, inplizituki; gure proiektu guztiak zeharkatzen ditu».\nHastapenetako ekuazioan bazen beste osagarri bat ere, Jaiok nabarmendu duenez: «Instituzioetan lan egitetik gentozen: izan akademia, izan erakusketa guneak, izan hedabideak. Gutako bakoitza bere desliluratze prozesutik zetorren, nolabait esatearren, eta ahalik eta modurik autogestionatuenean aritzeko gogoa geneukan denok». Erabateko independentzia ezinezkoa izango zutela, finantzaketa publikoa beharko zutela jakin arren. Eta Jaurlaritzak Eremuak programa jarri zuen abian, Bulegoa inauguratu eta bi aste eskasera. «Eremuak egitasmoa abiatzeak asko lagundu zigun», erantsi du. Europako Batasunaren beka sare batean sartu izanak ere lagundu die. Modua eman baitie harremanetan sartzeko nazioarteko erakunde garrantzitsuekin eta epe luzeko performance ekoizpen sareekin. «Geu ere instituzio bihurtuko ginela bagenekien. Oso gaizki ikusia dago hitz hori eremu autogestionatuetan, baina guk ez genuen ukatu nahi. Hori bai: beste era batera lan egingo zuen instituzioa bilakatu nahi genuen».\nEzkerretik eskuinera, Beatriz Cavia, Leire Bergara eta Miren Jaio, Bulegoa Z/B gunean. Monika del Valle, Foku.\nTaldean erabakiko ziren kontu guztiak, txikienetik hasita handieneraino. Halaxe abiatu ziren, eta eutsi diote maxima horri. Horixe da zortzi urteotan elkarrekin lotu dituen arrazoi nagusia, hain zuzen ere, Caviaren aburuz: «Lan egiteko modu berriak bilatzen eta eraikitzen segitzeko desio horrek batzen gaitu oraindik ere. Hori da denok lan egin dugun beste eremuekiko desberdintasun nagusia. Eta hori da, ziurrenik, hasiera hartatik honaino iraun duen hari bakarra». Baietz, beste biek. Zein da, bada, lan egiteko beste modu hori? «Parekidetasun handiagoz, bestelako instituzioek erabakiak hartzeko orduan kontuan hartzen dituzten irizpideei balio gutxiago emanez hartuz erabakiak», Caviaren esanetan. Ez omen zuen uste hala egin zitekeenik. Esperientziak erakutsi dio baietz, baina. «Beste gune batzuetan ere lan egiten dut; ez da honela izaten».\nArrazoi eman dio Jaiok: «Enpresa ikuspegitik, gure hau ez da inoren eredugarri, nahi baduzu, baina halaxe aritzea erabaki genuen. Erabakiak hartzeko gure prozesuak, ikuspegi horretatik, motelegiak dira».\n«Lan egiteko modu berriak bilatzen eta eraikitzen segitzeko desio horrek batzen gaitu oraindik ere»\nBeatriz Cavia. Bulegoa Z/B-ren sortzailea\nLan asko egiten dute etxetik. Ez dira egunero agertzen bulegora. Hasieran bai, askoz ordu gehiago ematen zuten bertan. Denborarekin ikasi dute elkarren eta beren lan eremuen berri. Zortzi urteko ibilbidean, lasaitasunean irabazi dute. Astean behin elkartzen dira. Aurten, asteazkenero. Goiz eta arratsalde. Eta gero, ekimenetarako. Lanak banatzen dituzte.\nBilbon behar ei zuen Bulegoak, Euskal Herrian izatekotan. «Bilbon artista komunitate garrantzitsua dagoelako; dantza eszena garrantzitsua dagoelako; antropologia eta soziologia fakultateak hemen daudelako», Bergararen hitzetan. «Audio esperimental eszena ere garrantzitsua da hemen», erantsi dio Jaiok.\nHirurek segitzen dute Bulegotik kanpoko lanetan. Hala nahita, neurri batean. Halabeharrez ere bai, Bulegoak bizitzeko lain ez dielako ematen. EHUn egiten dute lana Caviak —Soziologia Fakultatean— eta Jaiok —Arte Ederretan—. Horrez gain, Jaiok kritika idazten segitzen du, garai batean beste ez bada ere. Cavia ikerketa soziologiko proiektu zenbaitetan ere ari da; eta edizio eta itzulpen lanetan. Bergarak, berriz, hiru urte egin ditu jada Herbehereetan, arte ederretako master batean, irakasle. Jaurlaritzaren Eremuak programako batzordean ere ari da, behin-behinean.\nBulegoa Z/B-ren webguneko irudia (www.bulegoa.org)\nZortzi urteotan, Solokoetxeko bulegariek jende askorekin kolaboratu dute. Horizontalitatearekin eta parekidetasunarekin batera, hori izan dute ardatzetako bat, Jaiok azpimarratu duenez: «Hasieratik saiatu ginen argi uzten nahi genuela hau ahalik eta jende gehiagorengana heltzea». Lortu dutelakoan daude. Gurutzaketa, alegia. Bulegoan. Eta bidegurutze horretan, artistek, komisarioek, akademiako kideek, pentsalariek, zinemagileek, musikariek eta bestek egin dute topo. «Bulegoa geure interesen eta soinuen, performanceen, arte bisualen, zinemaren, irakurketen eta pentsamenduaren bidegurutze bat da», Bergararen arabera. Nazioarteko praktika artistikoetan eragiten ari zen perspektibismoari buruz interesa sortu zitzaienean, adibidez, interes hori asetzeko modua bilatu zuten. Joera berriak zuzenean inportatu beharrean, joera horiei buruz interesa zutenei atea ireki eta denen artean gogoeta egin ahal izateko. Irakurketa taldeen bitartez, esaterako. Norbere burua hezteko akademia atipikoa sortuz. «Hau heziketarako gune ere bihurtu nahi genuen, hasieratik», Jaioren arabera. Hala, abian jarri dituzte Forma gabeko ezagutza-forma, OHO, Hormaren kontrako ekoizpenak eta Zinema_Ilegala ildoak.\n«Arte praktikak sortzen duen jakintzak jakintza zientifikoak beste balio duela aldarrikatzera ere etorri zen Bulegoa»\nLeire Bergara. Bulego Z/B-ren sortzailea\nDena ez dute alde izan, hala ere. Azpimarratu beharra sentitu du Bergarak: «Arte munduan, neurri batean, teoria, diskurtsoa, arbuiatu egin izan da. Erresistentzia moduko bat izan da, teoria praktikari tokia jaten aritu izan zaiolako nazioartean. Baina guk ez dugu teoria hutsa ekarri, eta hemen teoria beti egon izan da praktika artistikoarekin solasean». Arrazoia eman diote beste biek. Horixe Bulegoaren bidegurutzeetako bat, Jaioren iritzirako: teoriak eta praktikak elkar elikatzen dutenekoa. «Inor ez zen ari halakorik planteatzen gu lanean hasi ginenean. Eta, orain, organikoki txertatuta ageri dira teoriok hemengo sortzaile ezagunen praxi artistikoan». Alderantzizko norabidea ere badago, baina, Bergararen esanetan: «Jakintza ez dakar teoriak edo diskurtsoak bakarrik. Praktika artistikoak berak ere jakintza bat sortzen du, eta hori ere garrantzitsua da. Arte ekintzak sortzen duen jakintzak jakintza zientifikoak beste balio duela aldarrikatzera ere etorri zen Bulegoa». Hala, artisten esperimentaziorako gunea ere bada Bulegoa. Artea ere ikasketa etengabekorako eremua delako. «Ezin baduzu masterrik egin, etorri Bulegora. Nazioarteko zein bertako artistekin arituko zara. Ez dizu titulurik emango, baina hori ere hezkuntzarako bidea izan daiteke».\nMiren Jaio (Bulegoa Z/B), Erlea Maneros, Gema Intxausti eta Leire Bergara (Bulegoa Z/B), aurtengo Gure Artea sari banaketan. / Juan Carlos Ruiz, Foku\nGure Artea saria jaso berri izanak arrazoia eman dio Bulegoaren ibilbideari, hiruren ustez. «Lan eta instituzio molde berriak saiatzea, ikusgarritasunik eta presarik gabe, Guggenheim izeneko museo-ontzi erraldoi horri begira dagoen hirian, uberatik ateratzea zen nolabait. Eta hemen segitzen dugu, hala ere». Ez dakite sariak zer ekarriko dien. «Galde iezaguzu hemendik urtebetera». Sormenari eta sortzaileei ildoa markatzeko botereak dauzkan tresnen artean daude sariak, badakite, baina badute esperientzia bertako zein nazioarteko kultur erakunde indartsuekin. Horren erakusle dira orain arteko beren ekoizpenetan izan dituzten kideak: Bilboko Alondegia, Zinebi jaialdia, Gasteizko Artium, Donostia 2016, San Telmo museoa, Baionako Euskal Museoa, Sevillako BNV, Parisko CAC Bretigny, Sao Pauloko Unibertsitateko Arte Garaikidearen Museoa, Bartzelonako Antoni Tapies fundazioa, Londresko Tate Modern, Corpus nazioarteko performance sarea... «Txikiak eta aurrekontu txikikoak izanik ere, nazioartekoak izan gaitezke. Eta aurrekontu handiak dituzten erakundeek derrigor egin behar dute lana gu bezalako espazioekin», azpimarratu du Bergarak.\nCaviak harridura aldarrikatzeko beharra sentitzen du: «Ni naiz, talde honetan, arte mundutik aparteen aritzetik datorrena, eta uste dut oso garrantzitsua dela bertan normaltzat hartzen diren zenbait errealitateren aurrean harridura sustatzea —Guggenheim baten aurrean, edo Azkuna zentro baten aurrean, edo Goyaren erakusketa baten aurrean—; artea beste gauza batzuk ere badela ezagutaraztea. Dena ez da dirutza bat inbertitzea jendetza erakartzeko. Gauza askoz gehiago dago, eta horiek ere lagundu behar dituzte erakunde publikoek».\nLehen izpia. Aurkezpen txartela\nR2010eko azaroaren 9an aurkeztu zuten Bulegoa Z/B proiektua. Festa batekin. «Hau bezalako gune bat ireki ahal izatea ospatzeko modukoa iruditzen zitzaigun, eta horregatik egin genuen festa», dio Leire Bergarak. Arte gogoetak eta praktikak gozamenarekin bat egiteko espazio bat zelako haiena. Gora Japonekoek kontzertua eman zuten azaroaren 9 hartan, eta Gorka Eizagirrek egun hartarako propio sortutako letra tipoan idatzitako testu fundazionala ezarri zuten erakusleihoan: «Ekoizteko, ideiak eztabaidatzeko eta trukatzeko, eta arte-proiektuak gauzatzeko leku bat». Lekua, lehenik eta behin, eurentzat, baina baita euren gogoetagaietan interesa zuen edonorentzat ere. Aurreikusi gabeko lanak eta harremanak sortu zaizkie ordutik.\nSekula ez dute kobratu sarrerarik antolatu dituzten hamaika ekitaldietarako. Askotan izan omen dute eztabaidagai kobratu ala ez, baina orain arteko politikari eusten diote gaur-gaurkoz. Prekaritatea hitza jarri dute mahai gainean. «Prekaritate handia dago kultur sektore publikoan. Eta sukaldaritza bihurtu dute kultur adierazpide goren». Kirolaren ondoan. Horrexegatik, «irautea bera ere ospatzeko moduko lorpen bat da, zalantzarik gabe». Urteroko ohitura bihurtu dute urteurren jaialdia. Azaroko lehen astean izan ohi da. Zortzigarrena prestatzen hasi beharko dute oporren ostean.\nBihar: Itu banda.


Zuzenean zerbitzuko langileek lana eta familia bateratzea ezinezkoa zaiela salatu dute Gasteizko Legebiltzarraren aurrean | LAB SINDIKATUA\nZerbitzu Publikoak Eusko Jaurlaritza Zuzenean zerbitzuko langileek lana eta familia bateratzea ezinezkoa zaiela salatu dute Gasteizko...\nZuzenean zerbitzuko langileek lana eta familia bateratzea ezinezkoa zaiela salatu dute Gasteizko Legebiltzarraren aurrean\nLABek Zuzenean zerbitzuko langileen kontziliazio eskubidea bermatua izan dadin eskatzeko bi ordu eta erdiko lanuztera deitu du gaurko, eta Eusko Legebiltzarraren aurrean kontzentrazioa egin du.\nEH Bilduko Oihana Etxebarrieta legebiltzarkideak galdera egin dio Josu Erkorekari galdetzeko “ordutegi malgutasuna izateko Zuzenean zerbitzuko langileek dituzten arazoei buruz” eta horri erantzun beharko dio Erkorekak Legebiltzarrean.\nLegebiltzarreko ekimen honen arrazoia da Zuzenean zerbitzuko langileek urtebete baino gehiago daramatelako bizitza familiarra eta lana bateratzeko arazoekin eta, kasu batzuetan, bateratze hori ezinezkoa bilakatu delako.\nJosu Erkorekaren Gobernantza Publiko eta Autogobernu saila langileei lanera sartzeko eta irteteko malgutasuna ukatzen hasi zen. Malgutasun hori langileek 8 urte aurreragotik bazuten, hala baitago jasota urtez urteko ordutegien zirkularretan eta Sailak 2017an Gizon eta Emakumeen arteko Berdintasun planean berariaz jasota (“Ordutegi malgutasuna eta herritarrei zuzendutako zerbitzuen maila mantendu, Zuzenean herritarrentzako zerbitzuarenak, hain zuzen ere, bertako langileen bateragarritasunean eragozpenik sortu gabe (hiru lan txanda, lana eta familia bateratzeko neurriak, sartu eta ateratzeko malgutasuna, e.a.”). Eta Jaurlaritzak lana eta familia bateratzea ezinezko egiten zuen lanera sartzeko eta irteteko ordutegi zurruna ezartzen jarraitu zuen; ordutegi zurrun horrek ez dio legeriari jaramonik egiten, ezta aurretiaz, Eusko Jaurlaritza zigortu zituzten epai batzuei ere. Eta orain langileak derrigortzen dituzte atsedena hartzera bezero gehien dagoen orduetan, eta ez diete uzten orduak berreskuratzen egunaren lehen orduetan, aplikazio informatikoak ez duela aukera hori onartzen argudiatuta. Jauntxokeriak baino ez dira, eta neurri horiek gainera ez dute zerbitzuaren hobekuntzarik bermatzen inondik inora.\nZer dago horren atzean?\nLehenengo eta behin zerbitzuaren kudeaketa eskasa. Ohikoa izan da gaixotasun bajak ez betetzea eta, eskaria handitu den arren, ez egokitzea lanpostuak eskarira, ezta zerbitzua eskaintzea eta hutsuneak betetzea langileen borondatearen esku uztea ere. Horrek ekarri du 10 urtez izan den arauen interpretazio baketsua hautsi egin dela, eta, ondorioz, gure herrian langileei onartzen zaizkien eskubideak galarazi zaizkiela, hau da, lana eta familia bateratzeko eskubidea ukatu egin zaiela.\nArgi baino argiagoa da antolakuntza eta kudeaketa arazoa izan dela, eta horrek ezin du inondik inora eragin berdintasuna bermatzeko Lege Organikoak eta Euskal Emakumeen eta Gizonen Berdintasunerako Legeak onartzen dituzten eskubideak bertan behera uztea.\nBigarrenik, presio bidea da duela 10 urtez lortutako akordioa aldatzeko. Akordio horretan konpentsazioak adostu ziren txandaka lan egitearren eta ordutegi malgutasunik ez izatearren. Baina ordutegi malgutasun falta horretan ez zen sartzen lana eta familia bateratzeko malgutasuna.\nLangileek eta sindikatuek ez dugu ezbaian jartzen ordutegi berezia dutela Zuzenean zerbitzuko langileek, baina ezbaian jartzen dugu ordutegia zurruna izan behar izatea langile guztientzat, kontuan hartu behar baita lan-zama ez dela berdina eta uniformea guztientzat. Hain zuzen ere, lan-zamarik handiena goizeko 10etatik 14ak arte ematen da eta ordutegien malgutasunak zerbitzuaren kalitate egokiagoan eragin zuzena dauka, zalantzarik gabe. Ordutegien malgutasuna eta ordutegien murrizketa ukatzea erabaki oso arbitrarioa izan da sakoneko arrazoirik gabe.\nKontuan hartzen badugu Zuzenean zerbitzu feminizatua dela, Administrazioko bataz bestetik gora feminizatua, Eusko Jaurlaritzak, zeharka bada ere, emakumeen kontrako diskriminazioa eragin du, emakumeak izan baitira gehienak murrizketa ordutegien zurruntasun horiek jasan behar izan dituztenak. Horrez gain, Zuzenean zerbitzuan hartu diren erabakiek gizonen eta emakumeen arteko soldata arrakala handitzea ekarri dute lana eta familia bateratzeko emakumeak izan baitira ordutegiak laburtzea eta ondorioz, soldata txikiagoa izatera pasatu direnak.\nGatazka honetan Erkoreka Sailburuak esan du “zerbitzua dago ordutegien malgutasunaren gainetik”, baina, egia esan, langileen eskubideak ukatzeaz gain, zerbitzuan ez da hobekuntzarik, izan ere, ordutegien malgutasunak dakar zerbitzua indartzea herritarren eskari handiagoa dagoenean. Eta orain galdera hauxe da: Non geratzen dira Erkoreka jaunaren hitzak non esaten zuen Administrazioan lana eta familia bateratzen zela eta emakumeen eta gizonen arteko berdintasuna bermatzen zela?\nArotzaren etxean, gerrena zotzez.\nAdministrazio publikoetako behin-behinekotasunaren iruzurra bideratzeko proposamena aurkeztu dugu Gasteizko Legebiltzarrean


Bioterrak, Ficobako azoka dekanoak, bere 17. edizioa ospatuko du – Irunero\nBioterrak, Ficobako azoka dekanoak, bere 17. edizioa ospatuko du\nPosted on 2020(e)ko irailak 21 by Irunero\nArgazkiaren iturria: Bioterra\nFicobara itzuliko da bere azoka-egutegian gehien espero den hitzorduetako bat: Bioterra azoka. 17 urte daramatza bere proposamenak hurbiltzen produktu ekologikoekin konprometituta dauden pertsona guztiei, energia-eraginkortasunarekin, autokontsumoarekin eta kontsumo arduratsuarekin kezkatuta daudenei. Bioterra ekaineko data tradizionaletatik aldendu da, eta urriaren 9tik 12ra izango da, “17 urte klima-aldaketaren aurkako borrokan arreta jarriz” lelopean.\nAzken hilabeteetan, azokaren antolatzaileek hainbat neurri diseinatu eta hedatu dituzte, ekitaldian parte hartzen duten pertsona guztiei ahalik eta prebentzio eta segurtasun berme handienak eskaintzeko.\nHala, aurten lau eguneko iraupena izango du Bioterrak, azokaren ibilbidean ezezaguna dena, ezaugarri horiek dituen edozein ekitalditan funtsezko alderdietako bat azpimarratzeko: erakusketarien beraien artean eta bisitarien artean beharrezko distantziamendua mantentzea Covid-19ren aurkako prebentzioa bermatzeko, baina Bioterraren ohiko erakusketa, dibulgazio, gastronomia eta aisialdi proposamenen bilakaera oztopatu gabe. Horrez gain, Ficobako espazioen antolamendua eta mugikortasuna birpentsatu dira, eta, besteak beste, korridore zabalagoak prestatu dira, 8 metrora artekoak.\nOsasun agintariek gomendatutako higiene eta urruntze neurriak bermatzeko helburuarekin, Bioterrak ez du azokako guneetan kontsumitzeko eskaintza gastronomikorik izango.\nBioterra eta Garapen Jasangarriko Helburuak\nBioterrak bat egin du Nazio Batuen 2030 Agendarekin, hau da, pertsonen, planetaren eta oparotasunaren alde inoiz garatu den ekintza planik handienarekin. Garapen Iraunkorreko 17 Helburu (GIH) eta 169 jomuga ditu. Ficobak 7. GIH, 12. GIH eta 13. GIH sustatzeko ahaleginak egin ditu, hau da, energia eskuragarria eta ez kutsagarria sustatzeko eta garapen sozioekonomikoari eta klima-aldaketaren aurkako borrokari laguntzeko.\nEkarpen horren zati bat Bioterraren ospakizunaren bidez egiten da. Bioterrak, erakusketa eta dibulgazio guneetan, gai horri helduko dio, eta, horrez gain, ziurtapen ekologikoa, elikadura, ehungintza eta kosmetika, kosmetika eta higiene naturala, ehunak eta osagarri naturalak, habitat osasungarria, terapia naturaletarako osagarriak, erremedio naturalak (sendabelarrak, elixireak, estraktuak eta esentziak) dituzten produktuen eskaintza zabala aurkeztuko du.\nNekazaritza ekologikoaren balantzea Ekolurrarekin\nEuskadiko Elikadura eta Nekazaritza Ekologikoaren Kontseiluak (Ekolurra) parte hartze aktiboa izango du Bioterran, eta azoka honek eskaintzen duen erakusleihoa erabili nahi izan du 2019ko sektore ekologikoaren urteko balantzea ezagutarazteko.\nEuskadiko nekazaritza ekologikoak aurreko urteetako goranzko joeran jarraitzen du, eta 2020aren hasieran argitaratutako estatistikek irudikatzen dutenez, urtetik urterako hazkundea %26koa izan da ziurtutako azaleran (5661 Ha, 4103 ekologikoak, 752 konbertsioan eta 806 inskripzio berrian) eta% 7 operadore kopuruan (627). 2020ko abuztuan eguneratutako datuek adierazten dute EAEko operadore ekologikoak dagoeneko 657 direla, eta azalera berriro ere %16,9 hazi dela 2019ko abendutik (6620 Ha).\nGipuzkoak jarraitzen du operadore ekologiko gehien dauzkan Herrialde gisa (302, %5,22ko igoera); Bizkaian, aldiz, 254 operadore daude inskribatuta (%10,9ko igoera). Araban 226 operadore daude (%8,6ko igoera).\nEkoizpen begetalak izan du, berriro ere, hazkunderik handiena operadore kopuruan: 33 ekoizle berri, 422 guztira (+% 8,4). Lurraldeka, Bizkaian 15 alta berri erregistratu dira 144 operadoretara iristeraino, Araban 11 izan dira altak (133 guztira) eta Gipuzkoan 7 (145 guztira).\nAnimalien ekoizpena maila apalagoan hazi da, 10 abeltzain gehiago, 104 operadoretara iritsi arte (%10,6ko igoera). Herrialdeka, Araban 5 alta erregistratu dira (20 guztira) eta Bizkaian beste 5 (41 guztira). Gipuzkoan ez da beste inkorporaziorik erregistratu azpisektore honetan, baina, hala ere, operadore gehien dituen lurraldea izaten jarraitzen du (43).\nEraldatzaileen kasuan, urtetik urterako hazkundea motelagoa izan da (%4,9; guztira, 169); hala ere, sektore hau nabarmentzekoa da duen garrantzi erlatiboagatik, Euskadiko operadore ekologikoen erroldaren ia %27 osatzen baitu.\nProduktu ekologikoak merkaturatzen dituzten enpresen kopuruak hazten jarraitzen du, eta 6 operadore berri gehiago ditu, 72 guztira (%9ko igoera).\nInskribatutako azalerak jauzi polita eman du\nIazko daturik azpimarragarriena Ekolurrak kontrolatzen eta ziurtatzen dituen hektareen kopuruak utzi zuen, urteen arteko hazkundea %26koa izan baitzen. 1195 hektarea berri inskribatu ziren (5661 hektarea guztira). Lurraldeka, Arabak logika betetzen jarraitzen du, eta ziurtatutako azaleraren proportzio handiena duen lurraldea da (guztizkoaren %57,3, 3245 ha, %18,6ko hazkundearekin). Ondoren, Gipuzkoa dator (guztizkoaren %21,6, 1224 Ha, %44,3ko hazkundearekin), eta bigarren postua kendu dio Bizkaiari (guztizkoaren %21, 1191 Ha, %34,9ko hazkundearekin esanguratsuarekin edonola ere).\nLarreak eta belardiak dira labore ekologiko aipagarrienak, azalera% 28 handitu eta 3579 hektarea hartzen baitute eta mahatsondoak garrantzia hartzen jarraitzen du sektore ekologikoan, ziurtatutako azalera guztiaren %16 hartzen baitu.\nEkoizpen begetalera bideratutako azaleran pisu erlatibo txikia izan arren (ziurtatutako azalera guztiaren %3,4, 192 Ha), barazki ekoizpenaren garapena aipagarria da.\nFruta-ekoizpenen bilakaera ere azpimarragarria da, %28,9ko hazkundea eman baita 357 hektareara iritsi arte. Atal honetan Gipuzkoa nabarmentzen da, landaketen %66,1 biltzen baitu (236 Ha eta %37,2ko hazkundea).\nAzkenik, nabarmendu behar da ekoizpen ekologikoaren funtsezko jarduera ezartzen ari dela: ongarri berdeak eta lugorria; izan ere, horien azalera %61,7 handitu da, 131 Ha-ra iritsi arte.\nEraldaketa pixkanaka hazten ari da\nEraldatze-jarduerak nahiko egonkor mantendu dira, eta 13 alta berri eman dira (215 guztira, %6,4 gehiago). Landare-jatorriko produktuak eraldatzeko jarduerak 168 dira, eta animalia-jatorriko produktuetara dedikatzen direnak 47. Produktu begetalak eraldatzeko jardueren artean, hauek dira garrantzitsuenak: kontserbak eta zukuak (32 jarduera, %10,4ko hazkundea), ogia eta pasta jangarrien elaborazioa (31 operadore, %6,7ko hazkundea) eta ardogintza (35 upategi, %9,3ko hazkundea). Jarduera guztien %59 suposatzen dute hiruren artean. Herrialdeka, Gipuzkoa nabarmentzen da, inskribatutako operadore guztien %51 biltzen baitu (109).\nAnimalia-jatorriko produktuen eraldaketari dagokionez, esnea, gaztak eta esnekiak egitea (17 eragile, horietatik 6 Bizkaian eta 11 Gipuzkoan) eta itsasoko produktuen kontserbak egitea (10 eragile, 6 Bizkaian eta 4 Gipuzkoan) nabarmentzen dira.\nAbeltzaintza erritmo onean hazten da\nAurreko urtearekin alderatuta, %16,9 hazi da abeltzaintzara ekologikoan jarduten duten abeltzainen kopurua (131 operadore 2020ko hasieran). Abeltzaintza ekologikoak pisu espezifikoa irabazten jarraitzen du EAEn. 19 alta erregistratu dira, eta nabarmentzekoa da Gipuzkoak jauzi on bat eman eta Bizkaia harrapatzen duela (Herrialde bakoitzean 54 ganadutegi ekologiko daude). Araban kokatzen dira beste 23.\nENEEK Ekolurra da\nEuskadiko Nekazaritza eta Elikadura Ekologikoaren Kontseilua orain Ekolurra deitzen da. Orain arte bere euskerazko ENEEK siglengandik ezaguna izan da, baina, udaberritik aurrera, Ekolurra izena bere gain hartu du. Marka berriaren bidez, Kontseiluaz gain, Euskadiko Elikagai Ekologikoak, bertoko ekoizpen ekologikoa gizartean identifikatzeko bereizgarria lantzen ari da Ekolurra. Bioterra azokan irudi berriarekin parte-hartuko dute.\nBioterraren 17. edizioak urriaren 9tik (ostirala) urriaren 12ra (astelehena) irekiko ditu ateak.\nAzokak 10:00etatik 20:00etara (ostirala, larunbata eta igandea) etengabeko ordutegia izango du; astelehenean, berriz, 17: 00etan amaituko da.\nSarreraren prezioa: doan. Doako aparkalekua. Euskotrenen geltokia, 50 metrora.\nPosted in BerriakTagged azoka, bioterra, Ekologia, ficoba, irun, irunero, Nekazaritza, Produktu ekologikoak\nEskutitzen bitartez iristen den konpainia\nIrundar familien kontziliazioa errazteko laguntzak ematea aurreikusi du Irungo udalak\nIrungo Kontserbatorioko hogeita bederatzi ikaslek Euskadiko Ikasleen Orkestrako sarrera-probak gainditu dituzte\n2020ko udak utzitako turismo datuek denboraldi hasierako aurreikuspenak gainditu dituzte\nLibururik gabeko eta ikasle bakoitzera egokitutako metodologia berritzailea aurkeztu du Welcome akademiak


Abenduak 4: De caballos y hombres | goieniz zinekluba\nAbenduak 4: De caballos y hombres\nHROSS Í OSS (Islandia, Alemania, 2013) 85’\nZuzendaria: Benedikt Erlingsson\nGidoia: David Thor Jonsson\nMusika: Bergsteinn Björgúlfsson\nArgazkia: Josée Deshaies\nAktoreak: Ingvar Eggert Sigurðsson, Charlotte Bøving, Steinn Ármann, Helgi Björnsson, Kjartan Ragnarsson, Atli Rafn Sigurðarson, Juan Camillo Román Estrada, Sigríður María Egilsdóttir\nZinemaldia 2013: Zuzendari berriak Saria\nIslandiako Edda Sariak 2013: Zuzendari Onena, Film Onena eta beste 4 sari.\nGizakiak zaldiarengan eta zaldiak gizakiarengan uzten duen arrastoari buruzko film luze honetan hainbat istorio gurutzatuko dira. Guztiek ere gizakiek eta zaldiek bizitza iragankor honetan egin behar dituzten borrokez hitz egingo digute. Lan honek gizakiaren eta naturaren arteko gatazkaren kontakizun klasikoa du gai nagusi; gizakia nola saiatzen den animalien berezko boterea bere mesederako erabiltzen… edo agian kalterako.\nFilm bitxia eta ezohikoa da hau. Proposamen interesgarria da, ezbairik gabe, eta harridura eragiten du. Une askotan tragedia eta komedia gurutzatzen dira supituki, eta kasu horietan ikusleak ez daki zehazki zer egin. Gertaera lazgarriek barregura edota negargura eragin dezakete. Izaera propioa duen filma da, originala, eta arrazoi horregatik bakarrik aintzat hartzea merezi du.


Amesti Akademia. Talleres y Cursos\n[Tailerrak eta Ikastaroak]\nEskulan tailerrak antolatzen ditugu urte guztian zehar haurrei, gazteei eta helduei zuzenduta: pintura, marrazketa, fofutxak, feltroa, birziklatzea, trapilloa, imitaziozko bitxigintza…\nSarritan zeregin zaila bihurtzen da seme-alaben heziketa; horregatik, gurasoei laguntzea helburu duten tailerrak antolatzen ditugu, orientazioa eta aholkuak eskaintzeko eta etorkizunean sor daitezkeen arazoak aurrez lantzeko.\nGurasoek beraien seme-alabekin dituzten eguneroko bizipenak elkarrekin partekatzeko espazioa ere badira, barruak husteko, entzuteko, besteek entzun gaitzaten, informazioa eskuratzeko, ikasteko, hausnartzeko eta, baita ondo pasatzeko ere.\nAdimen emozionala norberaren eta ingurukoen sentimenduak eta emozioak antzemateko gaitasuna da; baita emozio horiek testuinguruaren edo egoeraren arabera ondo erabiltzeko trebetasuna ere.\nTailer hau norberaren emozioak egoki kudeatzen ikasi nahi duten pertsonei dago zuzenduta, norberaren buruarekin gustura egon eta dituzten helburuak lortzeko bidean eraginkortasun handiagoa izan nahi dutenei.\nZenbat eta hobeto antolatu ikasketa prozesua, orduan eta ahalegin eta denbora gutxiago eskatzen digu eta emaitza hobeak lortzen ditugu. Ikaslearen ikasketa kalitatea hobetzea da gure helburua eta, horregatik, AMESTIn LEHEN HEZKUNTZAKO (LH), DERRIGORREZKO BIGARREN HEZKUNTZAKO (DBH) eta BATXILERGOKO ikasleei eta haien familiei zuzendutako ikasteknika ikastaroak antolatzen ditugu.\nIkastaroaren iraupena ikaslearen beharren araberakoa izaten da, plaza kopurua mugatua izaten da eta talde txikietan egiten da.\nHaurrei zuzendutako ingeles tailerra\nIkasturte osoan zehar eta opor garaietan ingeles tailerrak eskaintzen dizkiegu 3-7 urte bitarteko haurrei.\nGure helburu nagusia era dibertigarrian eta dinamikoan haurrak ingelesean trebatzea eta hiztegia finkatzea da.\nGehienez ere 6 haurrez osatutako taldeak egiten ditugu.\nInformatikako hastapen ikastaroak.\nAUTOCAD, PHOTOSHOP, SKETCHUP.\nTailer honekin azkar, akatsik egin gabe eta teklatura begiratu gabe idazten ikasiko duzu. Mekanografia jakitea onuragarria da, izan ere, denbora asko aurrezten da eskolako lanak egiterako orduan, mezuak idazterako orduan eta abar.\nTaldean (gehienez ere 4 lagunez osatua) edo banaka.\nEguna eta ordua izena ematera datorrenean zehaztuko ditugu ikaslearekin.\nEkintza ludiko-hezitzaileak dira eta hauen helburua da arkitekturarekiko eta inguruarekiko eta hiriarekiko duten interesa piztea, jasangarritasunean heztea eta sormena sustatzea.\nIkasleek modu dibertigarrian eta interaktiboan, jolasaren eta esperimentazioaren bitartez, ikasten dute.\nTailer sortzaile hauek arkitekto batek garatu eta ematen ditu; horretarako, askotariko baliabideak erabiltzen ditu: infografiak, marrazkiak eta collageak, ebakigarriak, maketak eta eraikuntzak, mapak eta planoak, ipuinak eta animazioak, antzerkia eta musika.\nTailer hau haurrei, gazteei eta helduei zuzenduta dago. Tailerraren helburua egoki hitz egiten ikastea da, honela, abesteko, hitz egiteko, eskolak emateko eta abarretarako arazorik ez izateko.\nAhotsik gabe geratzen zara behin eta berriz?\nEztarria lehortu egiten zaizu eta eztul asko egiten duzu?\nEztarriko mina izaten duzu? Ahots-gabe geratzen zara?\nAhotsa lanerako tresna gisa erabiltzen duzu?\nAurreko galdera hauetakoren bati BAIETZ erantzun badiozu, zure ahotsa ondo erabiltzen ikasteko laguntza behar duzu.\nReiki-a esku-ezarpen bidez bizi-energia kanalizatzeko eta transmititzeko teknika da, gizakiaren alderdi guztietan bakea eta oreka lortzeko erabiltzen da:\nFISIKOAN: Minak, lesioak, metabolismoak eta bestelakoak hobetzeko.\nEMOZIONALEAN: Arazo sentimentalak, oldarkortasuna, tristura, etab.\nMENTALEAN: Ohitura txarrak, estresa, insomnioa, etab.\nESPIRITUALEAN: armonia, bakea, oreka, etab.\nReiki terapia norbanako guztiek jaso dezakete (heldu osasuntsuek, gaixoek, haurdun dauden emakumeek, haurrek eta haurtxoek); baita animaliek eta landareek ere.\n“Guztiok dugu Reiki-a eskura, edozeinek egin dezake eta beti ekarriko dizkigu onurak”.\nJhon Curtin, Reiki irakaslea.\nGehienez ere 8 laguneko taldeak.\nIkastaroa taldeak osatu direnean hasten da eta eguna eta ordua ikasle guztien aukerak kontuan hartuz zehazten dira.\nAskotariko tailerrak eta ikastaroak antolatzen ditugu, adin guztiei zuzenduta eta urte guztian zehar. Bisita ezazu gure bloga.\nGure eskulan tailerretan zure semeak edo alabak sormena eta irudimena garatuko ditu eta, gainera, primeran pasatuko du.\nBisita ezazu gure bloga. Tailer, ikastaro eta albiste berriak ditugu beti; baita askoz gehiago ere.\ninfo@amestiakademia.com Dendaldegi, 4 behea. 20130 Urnieta 943 336 764 / 635 705 473


Unibitelino edo bibitelino bikiak: zer desberdintasun dago? | Amak Gaur\nMontse Armengol | | haurdunaldia\nHaurdunaldiaren berri bikiak Hasierako ezustekoa sor dezake zoriontasun dosi bikoitza eta emozio anitzak jarraituz, baina normalean zalantza ugari sortu.\nTerminoen artean nolabaiteko nahasmena egon ohi da bibitelino eta bibitelino bikiak.\n1 Univiteline bikiak\n2 Biviteline bikiak\n3 Biviteline bikiak berdinak edo desberdinak al dira?\n4 Nola jakin univitelinos edo bivitelinos bikiak diren?\nUnibitelina bikien haurdunaldietan zigotoa ondoren sortzen da obulu bakarra espermatozoide batekin batzea eta hau ernaldu ondoren banatzen da bi enbrioi berdin sortuz.\nUniviteline bikien mota desberdinak daude zigotoa noiz banatzen den arabera.\nUniviteline bikiak partekatu beren makillaje genetikoa beraz, ia fisikoki berdinak dira.\nBiviteline haurdunaldia gertatzen denean bi obulu bi espermatozoide ezberdinek ernaltzen dituzte, bi zigoto osatuz bi zaku desberdinetan.\nArrautza bakoitzak umetokian inplantatzen ditu modu independentean, gestazio-poltsaren barruan eta zeure poltsa amniotikoa eta plazenta. Bikien mota hau da ohikoena. Biviteline bikiak deitu ohi dira Bikiak.\nBikitelina bikiaren haurdunaldiaren probabilitatea handitzen da amaren umetokian bi zigoto ezartzen direnean aldi berean.\nBiviteline bikiak berdinak edo desberdinak al dira?\nBikiek badute informazio genetiko desberdina beraz, ez dira fisikoki berdinak. Sexu desberdinetakoak ere izan daitezke. Haien antz fisikoa bi anaia arrunten parekoa da.\nNola jakin univitelinos edo bivitelinos bikiak diren?\nBatzuetan zaila da bikiak bibitelinoak edo bibitelinoak diren bereiztea. Haurtxoak sexu desberdinetakoak badira, bibitelina bikiak dira univitelino bikiak geroztik sexu berekoak dira beti.\nHaurtxoak sexu berekoak badira, bikiak izango dira univitelinos kanpoko poltsa edo poltsa biak partekatzen badituzte.\nZalantzarik izanez gero medikuak egiten du Odol analisia odol taldea lortzeko. Odol taldea desberdina bada bikiak izango dira. Analisien emaitzak erabakigarriak ez badira, azken aukera a egitea da proba ADNarena.\nArtikuluaren bide osoa: Amak Gaur » Garapenerako » haurdunaldia » Unibitelino edo bibitelino bikiak: zer desberdintasun dago?\nOpari ideiak 5 urteko haurrentzat


Participante: tu opinión nos interesa - Pasaia\nParticipante: tu opinión nos interesa/\nZergatik hartu duzu parte, edo animatu zara bileretan parte hartzera?\nLankide batek aipatu zidan Pasaian plan estrategikoaren inguruan bilerak izango zirela, eta gomendagarria zela alor ugaritako jendea agertzea gure ikuspuntu eta iritziak ematera, kultura, kirolak, irakaskuntza... Donibanekoa, eta hemengo langile izanda, animatu egin nintzen.\nZer azpimarratuko zenuke gaia lantzeko prozesuari edo moduari buruz?\nGaia lantzeko prozesuan erabilitako jarduerak egokiak eta erakargarriak iruditu zaizkit. Gainerakoan, elkarrizketa giroan ere eroso sentitu naiz.\nGarrantzitsua iruditzen al zaizu horrelako plan batean herritarrek parte hartzeko aukera izatea?\nEzinbestekoa da herriaren partaidetza. Erabakitzen den ororen inguruan herriak du beti hitza, beraz, euskararen gaia bada ardatza, ezinbestekoa da herriari hitza ematea, eta haien kezkak entzutea, izan ere, euskara sustatu eta mantenduko dutenak euskal herritarrak\nBeharrezkoa al da euskararen plan estrategikoa?\nBai, oso beharrezkoa da aurrera eramaten ari garen lanketa hau. Ondorioak atera behar ditugu, benetako beharrak aztertu, gure eskuetan dagoen guztia konpondu. Horrelako ekimenak beharrezkoak dira gure hizkuntza aurrera atera dadin, baina batez ere, guk, herritarrok, itxaropena ez galtzeko. Euskararen aldeko borroka amaigabea dela argi edukitzeko.\nPasaian euskararen egoera ikusita, plan estrategiko bat egitea garrantzi handiko kontua delako. Euskararen aldeko gauza txiki asko egiten ditugu Pasaian, baina ekintza horiek guztiak zentzu eta estrategia berean artikulatuko dituen plan orokor bat beharrezkoa dugulako. Horra, bada, zerk bultzatu duen euskaltegia bileretan parte hartzera.\nZer azpimarratuko zenuke gaia lantzeko prozesuri edo moduari buruz?\nEuskararen normalizazio sozialak ezinbestekoa du gizarte-sektore guztien inplikazioa. Alde horretatik, Pasaiako plan estrategikoak egoki betetzen du baldintza hori, aldez edo moldez euskalgintzarekin loturik dauden sektore nagusiak bertan baitaude. Gure ustez, beraz, ezaugarri horixe da planaren egokitasuna gehien bermatzen duen aldagaia.\nPatxi Azparren (Txirrita euskaltegiko arduraduna)\nEdozein arlotan herritarrok parte hartzea garrantzitsua da. Erakundeek eta herritarrek batera lan egin behar dute, eta hausnarketak zein erabakitzeko prozesuak ahal bezain gardenak eta parte-hartzaileak izan behar dute. Euskararen arloan hau garrantzitsuagoa da, hizkuntza gizakiarentzat funtsezko ezaugarria delako eta jendartearen kohesiorako hizkuntza-gatazkarik ez egotea lortu behar dugulako.\nHerritarron nahiak eta sentsazio sakonak ezagutu behar dira, aldekoak eta kontrakoak, zalantzak eta proposamenak. Horiek guztiak lehenengo eskutik ezagutzeko Pasaiako Udalak bideratu duen plana emankorra izango delakoan nago.\nDudarik gabe, aldaketa soziolinguistikoak epe ertainean eta luzean gertatzen diren fenomenoak dira. Faktore anitz dago aztertzeko, anitz eta aldakorrak. Izan ere, fenomeno horien aldaketen abiadura bizkortu egin da. Faktore, jendarte, sektore, adin tarte eta egoera guztietan ematen ari den kasuistika ezagutzeko, erakundeak herritarrekin harremanetan jarri behar dira.\nEpe laburreko, ertaineko eta luzeko proposamenak eta egitasmoak abian jarri behar dira, plan estrategikoetatik beharrezkoa den informazioa eskuratzeko tresnak dira. Informazioa pilatu, aztertu eta gero, egitasmo zehatzak plazaratzeko garaia iritsiko da, eta plana egiteko aurkitu diren kontaktuek eta pertsonek egitasmo horiek gauzatzeko partaideak bihurtu ahal izango dira.\nZergatik hartu duzu parte edo animatu zara bileretara?\nBileran parte hartzeko erabakia, hasiera batean, atarian ikusitako kartel batengatik izan zen. Euskararen etorkizuna gai garrantzitsua da niretzat, eta herrian eztabaidatzeko aukera egotea oso erakargarria egin zitzaidan. Dena dela, gonbidapena ere iritsi zitzaigun “Txorimaloak” aisialdi taldeko kide bezala, eta arratsalde horretan, aukera genuenak agertu ginen. Oso garrantzitsua iruditu zitzaigun herriak euskararekiko duen ikuspuntua jakitea, izan ere, guk, gure taldearen bitartez euskararen aldeko lanketa egin nahi genuen, eta herriko beharrak zein diren jakinda, puntu ahulenak landu genitzake.\nZer azpimarratuko zenuke gaia lantzeko prozesutik edo modutik?\nOso interesgarria egin zitzaigun bilera. Giro beroa sortu zen berehala, atsegina, eta lotsarik gabe hitz egiteko aukera. Arazoa modu praktikoan planteatu zen, zenbait arlotan zentratu ginen, eta horrek ikuspuntu desberdinak ekarri zituen. Ekarpen guztiak oso positibotzat jo genituen eta oso interesgarritzat. Bereziki, azpimarratu zenean umeek euskara mantentzeko dagoen behar handia, adi-adi entzun genuen guztiok.\nItziar Elorza (San Pedro, 28 urte)\nHizkuntzaren kontuak kezkatzen nau, batez ere Pasaiako egoera zein den ikusita. Eta ez orain guk bizi dugun egoerak bakarrik, gure ondorengoen egoerak ere asko kezkatzen nau. Horregatik parte hartu dut bileretan. Premiazkoa iruditzen zait Pasaian gai hau lantzea. Asko ez bagara ere, lan handia dugu egiteko eta bileretan parte hartzea lehen pauso bat izan daitekeela uste dut. Hizkuntzaren inguruko arazo bat dugula jabetu behar dugu herritarrok, eta gu geu garela arazo honi irtenbidea emango dion motorra garbi izan behar dugu; gu eta gure hizkuntza ohiturek baldintzatuko dute hizkuntza egoeraren aldaketa.\nGaia lantzeko oso sistema egokia aukeratu duzuela iruditzen zait. Prozesu parte-hartzailea izanik, herritarrok zuzenean gure sentipenak adierazteko aukera dugu. Gu entzutea eta gure iritziak aintzat hartzea oso garrantzitsua da.\nEuskararekin izandako bizipenak azaleratzeak ere asko laguntzen du norberaren sentipenak azaleratzeko.\nTaldetxotan lan egiteak beste pertsonei entzuteko aukera eman dit: gazteei, gurasoei, helduei... Horren bitartez, hizkuntzaren alorrean dauden ikuspegi desberdinak ezagutzeko aukera izan dut.\nOrokorrean oso gustura aritu naiz bileretan.\nImanol Zubizarreta (Antxo, 28 urte)\nEuskararen erabilpen eskasa dela-eta kezka dudalako.\nEkarpenak egin eta entzuteko aukera eskaintzen dela modu dinamiko eta aberasgarri batean.\nDala Beld (Donibane, 59 urte)\nLuzaroan euskara gutxitan erabiltzen nuen. Horregatik, neure buruarekin ez nengoen gustura. Onartzen dut, euskara ez badut erabiltzen, nire errua dela eta ez beste inorena, familian eta lagunen artean euskaldunak ditut eta! Edonola ere, pasaiatar askok euskara ez dakite eta ez dute euskaldunik bere inguruan. Adibidez, batzuk atzerritarrak dira —ni bezala— eta gaur egungo euskara ikasteko metodoa ez da egokiena haien beharrak betetzeko. Pentsatu nuen planaren bileretan halako arazoak azaltzeko eta ezagutarazteko aukerak izango nituela. Orain espero dut irtenbideak ikustea.\nOso egokia izan da elkartzea kezka berdina dugun jendearekin. Kezka hau da: euskara nola zabaldu Pasaian. Nahiz eta parte-hartzaileek iritzi desberdinak eduki, prozesuak eskaini digu elkartzeko aukera. Ea euskarari laguntzeko bide berriak aurkitzen ditugun


Iritzia: Beldurra eta harria - Nafarroako Hitza Iritzia: Beldurra eta harria – Nafarroako Hitza\nIritzia: Beldurra eta harria\n2020, martxoak 20 Albisteak, Iritzia, nafarroa 143\nMuturreko egoera batean, arriskuaren pertzepzioa larria denean sentitzen da beldurra”. Hori dio hiztegiak. Gizakiak sentitu ditzakeen hamaika sentimenduren artean bat da beldurra. Maiz sastako bat bezala sentitzen dugu, hormatuta utziko bagintu bezala. Arriskuak ez du zertan ikaragarrizkoa izan. Badira armiarma ñimiño bat ikusi eta aulki gainera igotzen direnak. Arriskua ez da ikaragarria, baina beldurra dutenek hala hautematen dute. Batzuentzat esajerazioa irudi luke. Baina beldurra duenak arriskua benetakoa bailitzan bizi du.\nHori da, hain justu, koronabirusak eragiten duena. Batzuek arrisku erreal modura bizi dute. Beldurtuta daude. Egia da zenbait komunikabidek hedatu dituzten hainbat albistek alarma gorria pizten lagundu dutela. Alor horretan ezinbesteko ekarpena egin dute sare sozialek. Aurrekoan, bideoak ikusteko Interneteko kanal horietako bateko lotura iritsi zitzaidan sakelakora. Supermerkatu batean erosketa bat egiten ari zen familia bat ageri zen. Plastikozko poltsak buruan jarrita zituztela erosketak egiten ari ziren, dozena bat egunez etxetik atera gabe egoteko prestatzen edo. Larriturik, baina okerreko babes neurriak jarrita.\nHala ere, Txinatik iritsi den birus horrek inguruan eragin duen sentimendu eztandak garapena izan duela iruditzen zait. Duela bi aste, lehengo batean, parkean ginela, txirristan behera jaisten ari zen mutiko baten aitak ez zegoela koronabirusarekin batere kezkatua aitortu zidan: “Ni ez nago birus horrekin beldurtuta, gaixoak Iruñean daude, ez Baztanen!”. Hori entzundakoan zur eta lur gelditu nintzen. Entzundakoa ezin nuen sinetsi. Txina eta Euskal Herria banatzen dituen milaka kilometroak zeharkatzeko aste gutxi batzuk besterik ez zituen behar izan birusak. Bi aste baino gehiago ziren gurean zela. Baina aita horren irudiko, Belateko tunelaz bestalde zegoen horretatik salbu zegoen. Tunelak ziren ziurrenik, bere ustez, beldurtuta ez egoteko nahikoa arrazoi.\nOrain egoera oso bestelakoa da. Dagoeneko astea bete da bakartuta bizi garela, eta gutxienez beste astebete eman beharko dugu horrela bizitzen. Behar- beharrezkoa egitera soilik irten behar dugu kalera. Heldu, gazte zein haur izan, berdin du. Denengatik hartu dira neurriak eta denengatik bete behar ditugu. Etxetik ezertarako ateratzen ez garenok leihoaz bestaldean dugu soa. Orain arte bizitzak zuen gehiegizko presak behartuta, balio gehiegi ematen ez genien gauza horiek berriz egitea desio dugu. Gure txikiek leihoaz bestalde dute tentazioa. Herrian dagoen parke bakarra dago han. Hain gertu eta hain urrun. Etxetik irteterakoan parkeko jolas berriak marrazten pasatzen ditu goizak zaharrenak. Txikiak, aldiz, ez du parkea faltan botatzen. Etxeko egongela ginkanak egiteko parke bilakatu baitu.\nGarai zailetan, ahuldadean, ahal bezain ongien bizitzea da gakoa, gertatzen denaz ikastea. Baina beldur naiz normaltasunera ezertxo ere ikasi gabe itzuliko ote garen. Gizakia baita harri berean behin eta berriz estropezu egiten duen animalia bakarra. Nahita ez gaitezen erori, behinik behin!


Ormaiztegi eta Beasain arteko mugan Lapurretxe deitu parajean urte luzez joan dira klase guztietako zaborrak pilatzen biltegi klandestino bezain ezagun batean. Bitxikeria bat gehiago: Sasieta mankomunitatearen zabortegi handiaren ondo-ondoan dago. Orain bi udalek lekua garbitzea erabaki eta 260 tona hondakin klase guztietakoak atera dituzte bertatik.\nHitza “Lapurretxetik 260 tona zabor atera dituzte bi udalen...\nGipuzkoako PIGRUGaren 10 urteak\nPosted in Aldundiak, Arriskutsuak / Toxikoak, Bost kontenedore, Errausketa, Gaikako bilketa, Gipuzkoa, Plangintza\nGipuzkoako Hondakinen Kudeaketarako Plan Nagusia (PIGRUG gaztelaniazko sigletan) abiarazi zutela 10 urte betetzean, Berria egunkariak kronologia grafiko batean bildu ditu bere baitako gertakizun garrantzitsuenak. Duela bi aste Iñaki Petxarromanek aztertu zituen “Hamar urte kea botatzen” kronikan.\nBerria “Hamar urte kea botatzen” eta “Gipuzkoako hondakinen plana onartu zutela, hamar...\nZarautzen, Urteta auzoko bizilagunak haserre daude zabortegia dela eta\nZarautzko Urteta auzoko herritarrak kexu azaldu zaizkio Diario Vascori beren inguruko zabortegiak sortzen dituen arazoengatik.\nDiario Vasco “Los vecinos de Urteta exigen el cierre del vertedero“\nPatxi Lopez ETBn gezurretan aritu dela salatu du Errausketaren kontrako Koordinadorak (bideoa)\nPosted in Atez atekoa, Atez Atekoaren kontra, Bost kontenedore, Errausketa, Gaikako bilketa, Politikariak, Zabortegia\nErrausketaren kontrako Gipuzkoako plataformen Koordinadorak YouTuben ipinitako bideo batekin salatu du Patxi Lopez PSEko lehendakarigaia gezurretan aritu zela “Euskadi pregunta” saioan Maria Luisa Sanchezek egindako galderari erantzutean.\nYouTube “Euskadi Pregunta, Patxi Lopez miente“\nAzkoitian hondakin industrialen zabortegiak alarmak piztuarazi ditu kutsaduragatik\nPosted in Arriskutsuak / Toxikoak, Udalak, Zabortegia\nAzkoitiako udalak publikoki jakinarazi du larria dela burdingintzako fabrika handi baten hondakinak biltzen dituen Oinartxo-Eginoberri zabortegiaren egoera. Urte luzez hor kontrolik gabe metatu diren molibdenoa, manganesoa, beruna eta bestelako gai toxikoak Urola ibaira iristeko arriskua dago.\nAzkoitiko Hitza “Udalak «urgentziazko» neurriak hartu ditu Oinartxo-Eginoberri zabortegiari dagokionean”\nGaran, Koldo Campos Sagaseta “El vertedero de Azkoitia”\nZero Waste mugimenduak biltzar berezia du Italiako Firenzen irailaren 15etik 17ra\nPosted in Errausketa, Europa, Gizarte eragileak, Zabortegia\nZero Waste mugimenduak eta errausketaren kontrako GAIAk Italiako Firenzen biltzar alternatiboa antolatu dute irailaren 15etik 17rako.\nEgun horietan munduko biltzarra daukanez antolatua Firenzen International Solid Waste Association (ISWA) elkarteak hondakin solidoen kudeaketan adituak biltzeko, Zero Waste eta GAIAk biltzar paraleloa (Firenze Altermeeting) eratu dute hondakinen industriari mezu argia bidaltzeko: “Ez erre, ez lurperatu hondakinik, bada modu hobe bat, Zero Zabor...


[BIDEOA]: 1978an Guardia Zibilak tiroz hil zuen José Emilio Fernández gogoan izan dute Elorrion - Elorrio - Anboto.org\nMaialen Zuazubiskar 2020-06-24 11:29\n42 urte bete dira José Emilio Fernández Guardia Zibilak tiroz hil zuenetik. Hau gogoratzeko ekitaldia egin dute Elorrion. Gainera, egia, justizia eta erreparazioa eskatu dituzte bertaratu direnek.\n1978an José Emilio Fernández Pérez 16 urteko elorriarra Elorriora bidean zihoan lagunekin auto-stop eginda. Auto gidariak ez zuen Guardia Zibilak Atxondon Arteako industriagunearen inguruan jarritako kontrola ikusi, eta Guardia Zibilak autoa tirokatu zuen. Fernandezek hainbat tiro jaso zituen eta bertan hil zen. Tiroketa berean, autoan zihoazen beste lagun biak ere zauritu ziren.\nGuardia Zibilaren bertsioak, berriz, autoa kontrolean ez zela gelditu, eta alde egin zuela jasotzen du. "Ez zegoen argirik, gaua zen, dena ilun-ilun zegoen eta kontrola seinaleztau gabe zegon. Gidariak ez zuen ikusi eta tirokatu egin gintuzten", azaldu dio ANBOTOri autoan zihoan José Felix Mariasek.\nHorrez gain, bai Mariasek baita ekitaldira hurbildu direnek justizia egiteko ordua dela esan dute. "Bertsio ofizialean esan zutenaz gain, heriotza-ziurtagirian José Emilio bihotza-gelditu zitzaiolako hil zela jartzen du. Ordua da egin zutena onartu eta justizia egiteko", esan dute.\nEkitaldian Maria Herrero alkateordea ere izan da, eta Fernandezi ekitaldia egitea goraipatu du. "Ez dugu memoriarik. Askok jakin ere ez dute egingo duela 42 urte herriko mutil gazte bat hil zutela. Imaginatzen dut familiarentzat mingarria izango zela orain arte ezer ez egitea", dio Herrerok.


Uda iritsi baino lehen azken deialdia - Polaris Eskola\n13 Ots 2019 Polaris Eskola Iruzkina gabe\nPolaris Nautika Eskolan hurrengo deialdien berri emango dizugu hainbeste desio duzun titulua ateratzeko.\nGeroz eta itsas-nabigazio zaletu gehiagok lortzen du nabigatzeko titulua, eta beste batzuk ezagutzak gehitzen dituzte erronka berriez gozatzeko titulua ateratzeko.\nONP, JOP, YP eta YK tituluetarako uda aurreko azken deialdia Portugaleten izango da ekaineko lehenengo astean.\nBeraz, ez pentsatu gehiago eta eman izena ahalik eta lasterren. Uda honetan nabigatzeko aukera izango duzu aparteko prezioan.\nEzin izango diozu uko egin Polaris Nautika Eskolaren eskaintzari:\nMatrikula otsailaren 28a baino lehen osatzen baduzu, JOP(motorra soilik) titulua 550 euroren truke lor dezakezu.


Hocking konderria (Ohio) - Wikipedia, entziklopedia askea.\nHocking konderria (Ohio)\nHocking konderriaren kokapena AEBtan\n39° 30′ N, 82° 29′ W / 39.5°N,82.48°W / 39.5; -82.48Koordenatuak: 39° 30′ N, 82° 29′ W / 39.5°N,82.48°W / 39.5; -82.48\n1.091,22 km2 (%99.46)\n5,97 km2 (%0.54)\nHocking konderria (ingelesez: Hocking County) Ohioko konderri bat da, Ameriketako Estatu Batuetan. Hiriburua Logan da. 2010eko zentsuaren arabera 29.380 biztanle zituen, Hocking kilometro koadroko azaleran.\nHocking konderriak 1.097,19 kilometro koadro ditu. Horietatik 5,97 ura dira. Beste 1.091,22 lurra dira. Biztanleria dentsitatea 26,78 da.\n2010eko zentsoan bizi ziren 29.380 pertsonetatik 28.707 txuriak edo hispanoak dira. Horietatik hispano edo latino kategorian 198 dira. 215 beltzak edo afroamerikarrak. 88 amerikar natiboak ziren eta 3 Hawaii edo Pazifikoko irletako natiboak. 47 asiarrak ziren. Bestelako arraza bat kategorian 15 biztanle daude. Bukatzeko euren burua arraza bat baino gehiagotan 305 pertsonek kokatzen zuten.\nMultimedia: Hocking County, Ohio\nISNI: 0000 0004 0461 873X


ikasbil.eus: irakurgai-mailakatuak-fitxa: Empar Pineda Erdozia: Gorputzak hala eskatua\nArgitaratzailea: Hernaniko Udala-Berdintasun Arloa\nEmakumeen oroimen historikoa berreskuratze bidean, hainbat egitasmo jarri ditu martxan azken urteotan Berdintasun Kontseiluak eta Hernaniko Udaleko Berdintasun Arloak eta horietako bat da Empar Pinedari buruzko liburuxka argitaratzea.\nHernanin jaiotako emakume hau erreferente da emakumeen eskubideen aldeko borrokan, diktadura frankista garaian hasi eta gaur egunera arte.\nAipagarria da, era berean, lesbianismoaren ikusgarritasunaren alde eta abortatzeko eskubidearen aldeko borrokan egin duen lana. Hori dela eta, garrantzitsutzat jo dute Berdintasun Kontseiluak eta Hernaniko Udaleko Berdintasun Arloak Empar Pinedaren bizitzaren berri ematea, emakume honen ekarpena bereziki belaunaldi berriengana iristeko.\nKattalin Miner idazle hernaniarrak idatzi du liburuxka eta bi bertsio argitaratu dira, bata euskara hutsean eta bestea, elebitan (euskaraz eta gaztelaniaz). Gaztelaniazko itzulpena Danele Sarriugartek egin du. Ilustrazioak Maddi Zumalabe eta Jon Arangurenenak dira.


1649 Aldi bereko finantzakideak\n> 447 Aldi bereko finantzakideak\n> 271 Aldi bereko finantzakideak\n> 395 Aldi bereko finantzakideak\nMALDITA.ES-EK GUZTIONA IZAN BEHAR DU: FUNDAZIO BAT IZAN NAHI DUGU\nMaldita.es ez da enpresa bat, ez da inorena eta ez du dirua irabazteko asmorik. Ez zen dirua lortu eta akziodunen artean banatzeko sortu. Maldita.es-ek komunitate baten parte diren, desinformazioari aurre egin nahi dioten eta diskurtso publiko garbia izatea kontrolatu nahi duten “maldito” eta “maldita” guztiena izan behar duela uste dugu. Horregatik, Maldita.es elkarte gisa osatu zen, eta orain FUNDAZIO bihurtu nahi du. Zergatik? Gardentasuna, kontuen kontrola eta batez ere egitasmo hau guztiok batera eraikitzea ahalbidetzen dizkigulako. Egiaztapena guztiok batera egiten badugu, zailagoa baita gu engainatzea. Espainian FUNDAZIO bat osatzeak 30.000€-ko kostua du. Lehenengo urtean egin beharreko lehenengo ekarpenari aurre egiteko zuen laguntza behar dugu: 7.500€.\nMALDITA.ES-EN BARNEAN BESTE EGITASMO BERRI BAT NAHI DUZU?\nMALDITA.ES-ek hazten jarraitu nahi du. Proiektu berri ugari ari gara aztertzen, eta zuen laguntzarekin datorren urtean berri bat martxan jarri nahi dugu. Honek formatu, diseinu eta pertsona egokiena aurkitzea behar du, eta prest gaudenean bultzatzea. Gainera, martxan jarriko dugun proiektu hori zuek, gure komunitateak, aukeratzea nahi dugu. Hiru aukera dituzue: MALDITA DEPORTE / MALDITA KIROLA Kirola kiroletik haratago: kirol-hemerotekatik hasita, irabazi asko ez dituzten kirolariei garrantzia ematea zeharkatuz, gaiari buruzko fact-checking-eraino. MALDITA HISTORIA Zuetako askok eskatu diguzue askok egiatzat hartzen ditugun sinesmen historiko horiek egiaztatzeari denbora eta baliabideak eskaintzeko. Historia beste modu batera gogoratu nahi dugu: datuak eta gertaerak aurkituz, testuliburuetatik haratago. BENDITA HEMEROTECA Jadanik ezagutzen duzue gure Hemeroteka, baina Maldita soilik… BENDITA HEMEROTECA sortzea proposatzen dizuegu, telebistako esku-hartze ospetsuak berreskuratu, eta gure ikus-entzuneko ahazturiko istorioak gogorazea. Malditan dena ez da madarikatua. Hauek dira gure ideiak, baina ziur zuk beste batzuk dituzula. Diru-kopuru hobeezinera iritsiz gero, crowdfunding honetan parte hartu duzuen pertsona guztien artean inkesta bat egingo dugu, martxan jarriko dugun proiektua aukera dezazuen,\nFUNDAZIO BATEK BETEBEHAR LEGALAK ETA ADMINISTRAZIO BEHARRAK DITU\nFUNDAZIO bat izan nahi dugunez, horrek berekin dakartzan kostuak honako hauek dira: zergak modu egoki batean ordaintzen direla aztertzen duen gestoria bat, urteroko txosten bat, patronatuak onartu behar duen kontu-liburua… Lan zehatz horiek egiteko horretarako prestatutako jendea behar dugu. 3.000€ hauekin FUNDAZIOAk funtzionatzea eragingo duten aholkularitza, bulego, abokatu eta ekonomia-kudeatzaileen zati bat ordain dezakegu.\nMALDITA CIENCIA: ZIENTZIA EZ DA BERE KABUZ EGITEN\nElikadurari, osasunari, zientziaren inguruko aurkikuntzei, eta abarri buruz dituzuen zalantza ugari galdetu dizkiguzue, eta horiek erantzun ahal izatea nahi dugu. Zientzia-nabaritasunean oinarritutako informazioa guztiz beharrezkoa da jakindurian aurrera egiten duen gizartea izateko. Milaka pertsonen mugikorretan zehar dabilen zientziaren inguruko desinformazioak asko kezkatzen gaitu, gezurrak osasun publikoaren gai delikatuenen inguruko sinesmen bihurtu baitaitezke. MALDITA CIENCIA-RI BALIABIDE GEHIAGO ESKAINI BEHAR DIZKIOGU: 8.000 eurorekin zientzian espezializatutako kazetari baten lankidetza hainbat ordu luza dezakegu.\nMALDITO BULO: HAUTESKUNDEAK BEGI-BISTAN\nEgunero Wahtsappeko 200 mezu baino gehiago: desinformazio posibleen inguruko egunero jasotzen dugun ohar kopurua da. Guztiona errazago iristeko, eta gezurrak zabaldu aurretik zeztatzeko, kazetaritza-baliabide eta teknologia-baliabide gehiago behar ditugu ziria sar ez diezaguten. MALDITO BULO-RI BALIABIDE GEHIAGO ESKAINI BEHAR DIZKIOGU: 8.000 eurorekin egiaztapenean espezializatutako kazetari baten lankidetza hainbat ordu luza dezakegu.\nMALDITO DATO: GARDENTASUNA ETA FACT-CHECKING-A BOTERE PUBLIKOEK ZIRIA SAR EZ DIEZAGUTEN\nProiekturik berriena da, baina ez garrantzirik gutxiena duena. MALDITO DATON politikariek datuak asmatu edota manipulatu ez ditzaten datuak kontrolatuko ditugu: datuak erabili beharrean trikimailuak erabiliz ziria sar ez diezaguten. Gainera, Gardentasunaren Legea erabiltzen dugu administrazioak herritarrek ikusteko eskubidea duten datuak agertzera derrigortzeko, eta ez hori bakarrik: gure eskaera plataformaren bitartez datuak zuk eskatzea ere ahalbidetzen dizugu. Gure politikariak eta administrazioaren jarduera kontrolatzeko baliabide gehiago behar ditugu. MALDITO BULO-RI BALIABIDE GEHIAGO ESKAINI BEHAR DIZKIOGU: 8.000 eurorekin egiaztapenean espezializatutako kazetari baten lankidetza hainbat ordu luza dezakegu.\nMALDITA HEMEROTECA: HAUTESKUNDE-URTEAN KONTRAESANEI ARRETA GEHIAGO ESKAINI BEHAR ZAIE\nHauteskunde-urtean MALDITA HEMEROTECA politikariek kontraesanak esaten dituzten edota beren promesak betetzen dituzten edo ez jakiteko oso garrantzitsua da. Hemeroteca arakatzea denbora asko eta jakinduria politiko handia eskatzen duen lana da. MALDITA HEMEROTECA-RI BALIABIDE GEHIAGO ESKAINI BEHAR DIZKIOGU: 8.000 eurorekin egiaztapenean espezializatutako kazetari baten lankidetza hainbat ordu luza dezakegu.\nPAINT-A BEHARRETIK SORTUTAKO ESTILO-BALIABIDEA DA: GRAFISTAK BEHAR DITUGU\nEgia da gure markaren irudiaren zati dela eta nortasun bat sortu duela, baina ez gaitezen engainatu: diseinuan espezializatuak ez gaudelako erabiltzen dugu paint, eta grafismo nahiko narrasak erabiltzen ditugu. Kazetariak eta ingeniariak gara, eta gure lana badakigu egiten… baina ez beste guztia. Orain arte inozentzia eta mutur apur batekin bizirautea lortu dugu, baina grafismo konplexuekin lagunduko ligukeen norbait izatea gustatuko litzaiguke.\nBIDEOAK GRABATZEN AHAL DUGUNA EGITEN DUGU, BAINA PROFESIONAL BATEK HOBETO EGINGO LUKE\nGure kazetariak miragarriak direnez guztia batera egiten dute, baina ez luke horrela izan behar. Desinformazioari buruzko gidak grabatzerakoan edota Maldita Cienciako dibulgaziozko bideoak grabatzerakoan profesional bat edukitzea nahiko genuke. BIDEOEI ETA SOINUARI BALIABIDE GEHIAGO ESKAINI BEHAR DIZKIOGU: 5.000 eurorekin urtean 10 bideo graba ditzakegu Maldita.es-en profesionalak kontratatuz, ezo 10 zuzeneko bideo egin ditzakegu maldita eta maldito guztiek jarrai ditzakezuen ekitaldi edota ikastaroekin.\nWHATSAPP: GURE DESINFORMAZIOAREN AURKAKO ZERBITZUA\nEgunero egia diren edo ez egiaztatzeko 200 mezu bidaltzen dizkizuegu, eta momentu oro zabaltzen ari dena jakiteko baliabide miragarria da. Bestalde, baliabide asko kontsumitzen dituen zerbitzua da. 3.000 euro BEHAR DITUGU egunero WhatsApp-a berrikusten duenari baliabideak emateko, eta zuek egindako galderak ahalik eta azkarren erantzuteko.\nCROWDFUNDING-AREN KOSTUAK: GOTEOREN ETA BANKUEN ARTESARIAK ETA ORDAINSARIAK\nCrowdfunding bat egitea ez da erraza. Eta ez duzu diru guztia jasotzen. Ematen diguzuenaren %4a GOTEOrentzat da, bere laguntza eta lan egokiagatik. Gainera, PAYPAL eta bankuaren %0,8 eta %3,8a (+0,35€ banku-eragiketa bakoitzagatik) gehitu behar zaizkio. Crowdfunding-a egiteko laguntza eta honetaz gutxienez bi hilabetetan arduratzeko langile estra bat aurkitu ditugu. Diseinu batzuk ere eskatu ditugu. Azkenik, ordainsariek sortutako hainbat gastu estali behar ditugu..\nBULEGOA: AULKIAK, ORDENAGAILUAK, POST-IT-ak, ATEA...\nMaldita.es-eko taldea oso azkar hasi da, eta gurekin batera, gure beharrak. Madrileko hegoaldeko bulego oso merke batean gaude, eta bigarren eskuko altzairuekin eta gure ordenagailuekin bete dugu, baina materiala zaharkitua ari da gelditzen ALTZAIRUAK ETA ORDENAGAILUAK EROSI BEHAR DITUGU: 4.000 eurorekin gure bulegoa lana hobeto egiteko horni dezakegu.\nGuztira € 34.500 € 75.500\nMALDITO BULO, MALDITA HEMEROTECA, MALDITA CIENCIA y MALDITO DATO: horrek guztiak, zurekin, Maldita.es osatzen du. Gezurren inguruan ohartarazi gaituzu edota gure ezeztapenak zabaltzen lagundu diguzu. Urtebete daramagu dirua irabazteko asmorik gabeko egitasmo independente hau burutzen. Orain, berriro ere, zu behar zaitugu.\nTwitterreko kontu bat besterik ez zena geroago telebista eta irrati saioetako atal izatera igaro zen, eta gaur egun bai nazio mailan eta bai Europa mailan desinformazioaren aurkako erreferente den egitasmo independentea da. Maldita.es-en 12 pertsona baino gehiago aritzen dira elkarlanean, zuekin batera helburu argi bat duena: ez gaitzatela engainatu.\nMaldita.es enpresa bat izan zitekeen, baina dirua lortzeko asmorik gabeko elkartea izatea erabaki zen, eta orain fundazio bihurtu nahi du. Maldita.es-ek ez duelako inorena izan behar. Horregatik orain fundazioaren partaide izatera gonbidatzen zaitugu.\nEspainian fundazio bat sortzeak 30.000€-ko kostua du. Dirua irabazteko asmorik gabeko eta interes publikoko eredu honek zuekin enpresa-eredu bat baino gardenagoak izatea ahalbidetuko digu. Gainera, gure lan sozialarekin jarraitu nahi dugu: desinformazioari aurre egitea. Horretarako lankide gehiago behar ditugu: kazetari eta ingeniari gehiago. Gutxiago engaina gaitzaten gehiago izan.\nZihur entzun duzula desinformazioa irabazten ari dela, baina borroka ez dago galduta: zure laguntza behar dugu gezurrari aurre egiteko.\nZurekin egia aurkitu, egiaztatu, ezeztatu eta zabaldu egiten dugu. Gurekin abisatuz, ezeztapenak zabalduz eta politikarien diskurtsoak kontrolatuz laguntzen digun komunitate bat izanda, edozer da posible.\nEngainatu ez gaitzaten komunitate sendo eta informatuagoa. Hori da gure helburua. Hori da Maldita.es. Desinformazioaren aurka borrokatzea. Datorren lekutik datorrela. Baina momentu honetan, desinformazioz beteriko ekosistema batean, kazetari eta tresna gehiago behar dira, eta gezurrei modu eraginkorrago batean aurre egiteko hobeto komunikatzea. Horregatik behar zaitugu, zure denbora behar dugu, eta baita laguntza ekonomikoa ere gure helburua lortzeko.\nMotibazioa eta egitasmoa nori zuzenduta dagoen\nGuztiok gaude desinformazioaren ikusgai. Gero eta berri gehiago kontsumitzen ditugu mugikorraren bitartez, eta horrela gu engainatzea posibleagoa da. Gezur edo datu faltsu bat identifikatzea ez da beti erraza. Horregatik guk horiek ezeztatzeko egiten dugu lan, eta zuri egia denaren eta ez denaren artean desberdintzea ahalbidetzeko.\nDesinformazioak gure erabakiak informatuta hartzeko gaitasuna mehatxatu egiten du, eta horrek zuzenean gure gizarteari eta demokraziari eragiten dio. Guztion erantzukizuna da ekosistema hau garbiagoa izateko lan egitea.\nDesinformazioaren inguruan eta Maldita.es-en horren aurka egiten dugunari buruz gehiago jakin nahi baduzu, honako TedX hitzaldi honetan duzu desinformazioaren aurka borrokatzean ikasi dugun guztia:\nGure lehenengo proiektua, MALDITA HEMEROTECA (2015ean sortua), 2015ean José de Manuel Porquet de Periodismo sariarekin saritua izan zen, eta Europa Press Prize 2016-ko finalista izan da. MALDITO BULO ere sari honen finalista izan zen 2017an. Bestalde, 2017ko ekainetik International Fact Checking Network sareko kide gara bere Printzipioen Kodearen sinatzaile gisa, eta 2018tik Europar Batasuneko “fake news” eta desinformazioaren inguruko Goi-Mailako Adituen Taldeko hedabide bakarra gara.\nMaldita.es-en sortzaileak Clara Jiménez Cruz eta Julio Montes dira. Clarak bere ibilbide profesionalaren zatirik handiena LaSexta-n egin du, lehenengo albistegi zerbitzuetan eta ondoren kateko beste hainbat programatan. 2013tik 2018ra Ana Pastorren El Objetivo-ko taldean parte hartu zuen. International Fact-Checkin Network sareko Batzorde Aholkulariko kide da. Juliok hamarkada bat baino gehiagoan laSexta-n egin du lan, non albistegi zerbitzuetan hasi zen. LaSexta Columna-ren sortzaileetako bat izan zen, eta 2018ko ekainera arte Debate Al Rojo Vivo programako koeditore izan da. Maldita.es-en ardazteko beren lanpostuak utzi zituzten.\nGaur egun, Maldita.es-en David Fernández (Malditako ingeniari burua), Rocío Pérez (kaztearia, MALDITA CIENCIAko arduraduna), Nacho Calle (kazetaria, MALDITO DATOko arduraduna), Andrés Jiménez, Natalia Diez eta Fermín Grodira (kazetaritza lanetan praktikatzen) eta Stéphane M. Gruesok (ERAKETA arduraduna) hartzen dute parte.\nBestalde, MALDITO BULOko aholkulari gisa Mario Vera, Antonio Maestre eta Carlos Hernández-Echevarríak (kazetariak) laguntzen digute. MALDITA CIENCIAn aholkulari sarea medikuek, metereologoek, kimikariek, elikaduraren inguruko adituek, eta abarrek osatzen dute. Eta, nola ez, ez dugu nahi gezurrak bidaliz eta ezeztapenak zabalduz laguntzen diguten gure komunitateko milaka pertsona ez ditugu aipatu gabe utzi nahi.


Zumarragako musika banda, Valentzian - Goierriko Hitza : Goierriko Hitza\nZumarragako musika banda, Valentzian\nZumarragako musika banda Valentziako Aldaia herrian egon da asteburuan. Larunbatean, Valentzia bisitatu zuten, paella jan zuten (Aldaiakoek gonbidatuta) eta hondartzan egon ziren. Gauean kalejira eta kontzertua egin zituzten. Opari banaketa ere egon zen. Aldaiakoek Zumarragan egin zuten kontzertuan ateratako argazki bat eta Aldaiako argazki bat oparitu zieten zumarragarrei. Zumarragarrek, berriz, Antioko litografia bat oparitu zieten.


Eva Perez-Pons: "Jendarteari kritika egiteko da liburuaren titulua"\nEva Perez-Pons Andrade (Lemoa, 1996) kaleratu barri dau Zaharkitze programatua bere lehen poema liburua. Argitaratzea, Blas de Otero-Bilbo Uria Nazinoarteko Poesia Lehiaketako sariaren parte da. Izan be, 2019an, lemoaztarrak irabazi eban saria. Urte bi lehenago be, Arratiara ekarri eban sari garrantzitsu hori Rafa Ugalde Dimakoak Hondar aleak liburuagaz.\nEva Perez-Ponsek Industria Elektronikaren eta Automatikaren Ingeniaritza gradua egin ostean, Ikasketa Feminista eta Generokoen Masterra egiten dabil eta Mugarik Gabe GKEn beharrean.\nBilboko Blas de Otero Poesia Lehiaketako XII. edizinoko saria irabazi dozu. Pozik hartuko zenduan, ezta?\nBlas de Otero Poesia Lehiaketeak modalidade bi daukaz, euskeraz- koa eta gaztelaniazkoa. Atzenengo edizinoan, euskeraz 15 bat lan aurkeztu ziran. Epaimahaian Miren Agur Meabe egon zan eta niri asko gustetan jata bere poesia. Ilusino berezia egin eustan irabaztea bera epaimahaian egonda.\nGazteleran egoten dira askoz lan gehiago. Uste dot bostehundik gora. Saria 5.500 euro eta liburua argitaratzea da. Hori Elkarrek egiten dau.\nZure poema liburuaren izenburua Zaharkitze programatua da. Zergaitik izenburu hori?\nIngerniaritzan edo arlo teknologikoan dagoan kontzeptu bat da. Gailu elektronikoak programatzean, ekoizleak badaki gailu horrek noz arte izango dauan bizitza erabilgarria. Handik aurrera, gailuak ez ditu izango hasikerako propiedade guztiak edo ezin izango da erabili. Titulua, jendarteari kritika egiteko zan. Izan be, bizitzan eskema zurrun batzuk dagoz: pentsatzeko era bat, lan egiteko era bat... Eta ez badozu holan egiten, atzean geratzen zara eta sistematikoki ez zara behar bezain produktibo. Atzenean horrek eragina dauka osasun mentalean, eta gorputza da horren lehenengo adierazlea.\nNik uste dot liburua idatzi nebala apur bat egoera horretan gorputzak zelan errakzionetan dauan adierazoteko.\nZein da liburuaren gai nagusia eta zelan dago egituratuta?\nHainbat zati dagoz eta zati bakotxean gai bat landuten da, batez be. Esango neuke zentralidade gehien daukana zaurgarritasuna dala. Dana dala, idazterakoan ez neban pentsau "zaurgarritasunaren gainean idatziko dot", baina gero, irakurri eta antolatzerakoan, ikusi neban hori dala gaia era nabarmenago batean. Liburuak be badauka aldarrikapenerako tartetxo bat: patriarkaduaren kontrako diskursoa, kapitalismoaren kontrakoa eta derrigorrezko heterosexualidadearen kontrakoa. Desirari be eskaini neutsan atal bat.\nPoesian jarraitu ala beste genero batzuk landuteko asmoa daukazu? Nortzuk dira zure erreferenteak eta gehien gustetan jatzuzan idazleak?\nNire gehien gustetan jatana irakurtzeko eta idazteko poesia da. Jarraitzen dot idazten baina momentuz argitaratzeko idea barik.\nErrferenteai jagokienean, poesian esango neuke niretzat Pizarnik-ek suposatu ebala nigan inflexino puntu bat. Gero be, lehen esan dodan moduan, Miren Agur Meabe euskal literaturan. Monique Wittig be asko gustetan jata, ez da poesia baina nahiko modu poetikoan idazten dau. Adrienne Rich be piloa gustetan jata.\nZure lanean feminismoak daukan lekua ezin da aitatu barik itxi. Baina ez zeure lanean bakarrik, baita zeure bizitza pribadu-politikoan be, militantzia feministeagaz.\nNik neure burua bolleratzat daukat. Hau da, feminista nazalako naz bollera. Hautu politiko bat da nire kasuan. Ez da zeozer esentziala edo biologikoa, aukera bat baino, feminismoaren korronte horregaz identifiketan nazalako. Akaso feminista izango ez banintz, ez nintzateke bollera izango.\nLemoako Zaplast talde feministan jarraitzen dot baina koronabirusagaz dago apur bat… Bueno ez dago martxan. Baina uste dot itxi egingo deutsadala talde horretan militatzeari ze Zeberiora joango naz biziten eta azkenean leku baten egon eta beste baten militau apur bat gatxa da.\nOin gehiago nago Bilboko Sare Lesbianistan, Euskal Herriko Jardunaldi Feministetan kontaktu handiagoa izan neban eurekaz eta.\nIkasketa Feminista eta Generokoen Masterrean talde lesbianisten inguruko lana egiten zabiz.\nLan hori aukeratzeko errazoi bat izan zan, ni talde feminista hetero askotan egonda nagoala eta Sare Lesbianistea izan dala igual lesbianismoa landu dauan lehenengo taldea, eta zaintzaren aldetik be, eremu pribadu hori politizetako modua desbardina daukalako. Eta gura neban jakin zergaitik hori. Izan be, egonda nago lau edo bost talde feminista hetereotan eta inoz ez da holan izan.\nNire hasikerako asmoa izan zan lau talderi egitea alkarrizketak: Donostiako Medeak, justu aurten esan dabenak taldeari amaierea emoten deutsiela, Gasteizko B.A.L.A.ri, Bilboko Sare Lesbianistari eta Iruñako Zikutak eta Bollerak taldeari. Azkenean hiru talderi bakarrik egin ahal izan deutset. Kuriosoa da urian dagozala hirurak kokatuta.\nIkasketak amaitutakoan zein arlotan egin gura dozu behar?\nEz dakit. Oin nabil idazkari Mugarik Gabeko ingeniaritzan. Ingeniaritzeagaz erlazinoa badauka, baina bulego beharra da gehiago teknologikoa baino. Orduan, ez dakit. Gustauko litxakit energia barriztagarrien ikuspuntu kritikoa daukan proiekturen baten egitea behar, baina ez enpresa baten bitartez; edo Hezkuntzan ikuspuntu feministea txertatzea. Ze egia da oin apurka-apurka sartzean dabizela baina nire ustez, ikuspegi hori ez da oso kritikoa.


Zergak ez igotzea eta hobarietan sakontzea eramango du plenora udalak : Bidasoko Hitza\nZergak ez igotzea eta hobarietan sakontzea eramango du plenora udalak\nFamilia ugariei eta bigarren etxebizitzei zuzendutako hobariak dira udalbatzan proposatuko dituztenak; 2020. urteko aurrekontu zirriborroa ere aurkeztu dute agintariek.\nOHZren gaineko hobarien eta 2020ko aurrekontu proposamenaren aurkezpena egin dute Altunak eta Sagarzazuk.\nBi proposamenen berri eman dute gaur goizean Txomin Sagarzazu Hondarribiko alkateak eta Juan Mari Altuna Ogasun zinegotziak. Familia ugariei eta bigarren etxebizitzen gaineko Ondasun Higiezinen Zerga (OHZ) arintzeko proposamena aurkeztu dute batetik, eta 2020ko aurrekontu zirriborroa dagoeneko prest dutela azaldu dute bestetik.\nEtzi, asteazkenarekin, egingo den udalbatzara eramango dute OHZren gaineko hobarien proposamena, eta hori onartzea aurreikusi dute. «Zergak ez igotzea eta hainbat hobari eskaintzeko aukeran sakontzea» da helburua Sagarzazuk esan duenez. Ildo horretan, familia ugarien eta bigarren etxebizitzen inguruko azterketa sakona egin eta hobariak «ahalik eta familia gehienengana» iristea nahi dutela zehaztu dute udal agintariek.\nFamilia ugariei dagokienez, ohiko bizilekuaren gaineko OHZ hobaria jasoko dute «Familia Errenta Estandarizatuan duten mailaren arabera Espainiako lanbide arteko gutxieneko soldatarekin alderatuta», adierazi du Juan Mari Altuna Ogasun zinegotziak.\nBigarren etxebizitzen kasuan, hobariak hamabi kasutan aplikatzea aurreikusi du udalak. Horien artean daude, besteak beste: erakunde publikoek kudeatutako alokairu programetakoak, jarduera ekonomikoetara bideratutakoak, adineko zentroren batean ingresatutako pertsonenak, ohiko etxebizitza izan ez arren 1750 kilowatt-orduko energia kontsumoa demostratzen dutenak…\n2020. urteko aurrekontuak\nDatorren urtera begirako aurrekontu proposamena aurkeztu du Hondarribiko Udalak gaur goizean egindako agerraldian. 22 milioi eta 400.000 euro aurreikusten ditu proposamenak. Dagoeneko gainontzeko udal taldeen eskutan dagoela zirriborroa jakitera eman du alkateak. Hala, azaroaren 14an aurrekontuen gaineko batzordea egingo dute eta eztabaida, zuzenketa eta ekarpenen ondoren, azaroaren 28rako hori bozkatzea proposatu du tokiko gobernuak.\n«Udal honek ez dauela zorrik nabarmendu nahi dugu», argi utzi nahi izan du Sagarzazuk. Eta horrez gain, Gipuzkoako Foru Aldundiak aurten banatutakoa handiagoa izatea espero dute, beraz, «margen oso interesgarria» dela iritzi dio. Ildo horretan, diputazioak bideratutako aurrekontutik Hondarribiko herritar bakoitzeko 725 euro egokituko zaizkiola azaldu dute bi udal agintariek.\nHala eta guztiz ere, Espainiako gobernuak irizpide orokor gisa zehaztutako %2,9 baino gehiago ezin dutela handitu aurrekontu proposamena ohartarazi du alkateak, «nahiz eta dirua izan eta borondatea eduki, ezin dugu gehiago handitu». 2019ko likidazioa egiterakoan eta horrek emaitza positiboa ematen duenean, orduan «inbertsioak handitu ahal izango direla» gaineratu du.


Aiztondoren zirtotsaren oihartzuna ikasgelara | herria | GAUR8 - mila leiho zabalik\nHarituz Tolosaldeko Bertsozaleen Elkarguneak zirtoan oinarritutako proposamen pedagogikoa osatu du. Lehen probak eginda, emaitza positiboa da; errimatzen ikasteko baliagarria da zirtoa eta baita euskara aberasteko ere.\nAste honetan Villabonan izandako aurkezpena.\nHarituz Tolosaldeko Bertsozaleen Elkarguneko zenbait kidek sinatutako lanak eskuratu zuen iaz Pello Mari Otaño beka. “Aiztondoren zirtotsa. Aiztondoko zirto tradizioa eta aplikazio didaktikoa” proposamena gorpuzteko urtebeteko epea pasata, Mikel Artola arduratu da Amasa-Villabonako Subijana etxean amaitutako lanaren xehetasunak emateaz.\nErrimatzen ikasteko balio du\nEz hori bakarrik. Hainbat dira zirtoaren lanketatik eratorritako onurak: sormena, jendaurrekotasuna eta dialektika eta lankidetza lantzeko aukera ematen du. Bestalde, “neurriaren kezka alde batera uzten duenez, zirtoak errimaren arazoa erdigunean jartzen du, eta arreta horretan jartzeak errimatzen ikasteko balio du”, azaldu du Artolak; harago joanda, “errimak duen berezko erakargarritasun estetikoaz jabetu eta horrekin gozatzea” ere badakar.\nAdarra jotzeko moduak euskaraz lantzeko aukera ematen du, beraz, zirtoaren lanketak, sormena eta irudimena ere gure hizkuntzarekin lotzeaz batera. Proiektuak horretan egin dezakeen ekarpena azpimarratu dute era berean: gazteen euskararen erabileraren emaitzak hobetzen.


Epeak betetzea, lehenengo baldintza | Revista - Part 3\nErreklamazioak produktu eta zerbitzuengatik : Epeak betetzea, lehenengo baldintza\n[Pág. 1] Epeak betetzea, lehenengo baldintza\n[Pág. 2] Ondasun Higigarrien garantia\n[Pág. 3] Dendatik kanpo egindako erosketak (etxeko erosketak)\nDendatik kanpo egindako erosketak (etxeko erosketak)\nErreklamatzeko motiboak: ez da motiborik aurkeztu behar.\nEpea:/imgs/20041101/informe03.jpg kausarik aurkeztu gabe produktua itzultzeko zazpi egun produktua jasoa denetik (atzera botatzea esaten zaio). Beste kontu bat da produktua akastuna izatea eta, orduan, garantiaren arabera erreklamatu ahal izango da, horrek ezartzen dituen epeekin.\nOharrak: nahikoa da baliogabetze agiria bidaltzea edo jasotako merkantziak itzultzea, baina oso komenigarria da modu frogatuan egitea eta agiria jaso izanaren agiriarekin egitea, kontsumitzaileari dagokiolako frogatzea baliogabetzeko eskubidea gauzatu duela.\nNon erreklamatu: enpresan bertan, hiriko Kontsumitzailearen Informaziorako Udal Bulegoan, Erkidego Autonomoko Kontsumo Zuzendaritza Nagusian edo Espainiako Kontsumo Institutuan, ordena horretan.\nErreklamatzeko motiboak: overbooking-a, kaltea maletan edo ekipajea galtzea.\nEpea: overbooking-a baldin bada, momentuan egin behar zaio erreklamazioa aire konpainiari. Maleta eta ekipajeekin sortutako arazoei dagokienez, 10 eguneko epea hegaldi nazionaletan eta zazpi eguneko nazioarteko hegaldietan.\nOharrak: aire konpainiarekin akordiorik ez badago (kasu hauetan legeak zehazten ditu konpentsazioak), sei hilabeteko epea dago hegaldi nazionaletan eta bi urtekoa nazioartekoetan auzia epaitegira eramateko, legeak ezarritako konpentsazioak egindako kaltearekiko txikiak direla justifikatuta.\nErreklamatzeko motiboak: establezimendu publikoetan irristatzea eta erortzea bere instalazioetan lurra, eskailerak edo antzekoak egoera txarrean zeudelako. Istripuak kalean fatxada, teilatua, balkoiak eta abar egoera txarrean zituen eraikin batetik zerbait erori delako.\nEpea: urte bat.\nOharrak: kontratuz kanpoko erantzukizunak dira. Oro har, kontratuz kanpoko kalteak urte batera preskribitzen dira.\nKaltea produktu akastunengatik\nErreklamatzeko motiboak: produktu akastunengatik, erabiltzeko informazio okerragatik eta abarrengatik, kaltea ondarean edo lesio fisikoak. Adibidez: telebista bat lehertzen bada eta etxe batean kaltea sortzen badu, telebista konpontzea fabrikatzaileari erreklamatzen zaio, eta horretan garantiaren epeak ezartzen dira (ez badaude iraungita). Baina etxean egindako kaltea “produktu akastunengatiko kalte” gisa erreklamatzen zaio fabrikatzaileari, eta epeak bestelakoak dira.\nEpea: 3 urte epaitegira jotzeko kaltea gertatu zenetik.\nOharrak: kaltea produktua merkatuan jarri zenetik hamar urte igaro baino lehen gertatu behar da.\nJoan aurreko orrira: « Ondasun Higigarrien garantia


Vía Campesinak estimatzen du gure Ereiaro proiektuak abiatutako gaikuntzarako eta gizarteratzeko lana\nOrdezkaritza zabalak bistatu zuen ospitaleko baratzea eta negutegia, buruko gaixotasunak dituzten pertsonentzako “kide sentitzeko espazioa”. Tokiko nekazaritzaren aldeko mugimendu multikultural honek Aita Mennin lurra landuz egiten den lan terapeutikoa eta gizarteratzeko lana goraipatu zuen.\nAita Menni ospitaleko Errehabilitazio eta Dinamizazio Psikosozialeko Zerbitzuko profesionalek joan den uztailaren 27an Vía Campesinako ordezkaritza bati harrera egin zioten. Erakundeak interesa agertu zuen gure zentroak bultzatutako baratzezaintza terapeutiko eta okupazionaleko Ereiaro proiektua ezagutzeko.\nVía Campesina nazioarteko mugimendua da, nekazariak, ekoizpen txiki eta ertainak, landa-inguruko emakumeak, komunitate indigenak, nekazaritzako langile emigranteak, gazteak eta lurrik gabeko jornalariak biltzen ditu. Nerea Altuna eta Idurre Aranguren, Ereiaroren sustatzaileak, anfitrioi-lanetan aritu ziren Turkiako, Ingalaterrako, Frantziako, Hegoafrikako… pertsonez osatutako talde handi horri arreta emateko. Zenbait itzultzaile behar izan zituzten. Nazioarteko VII. Konferentziak, uztailaren 15etik 24ra Bizkaiko Derio herrian egindakoak, 800 kide bildu zituen, lelo honekin: “Gure herriak elikatzen ditugu eta mugimendua eraikitzen dugu mundua aldatzeko”.\nAita Menniko negutegira eta baratzera egindako bisitan, kongresu honetako ordezkariek gaur egun proiektuan 70 paziente ingururen parte-hartzea duen Ereiaroren lana estimatu zuten, batez ere “kide sentitzeko espazioa” sortu izanagatik, buruko gaixotasunak dituztenentzat garapenerako eta autonomiarako eta komunitatean gizarteratzeko tresna delako. Honela nabarmendu zuten. “pertsona horientzat ikaskuntza-eskola da, ez baitziren gizartearen parte gisa hartzen edo ez baitziren hala errespetatzen”. Zorionez, gaur egun buruko gaixotasunak izan dituzten pertsonek hamarkadatan jasan duten bazterketako eta isolamenduko prozesu tradizional hori alderantzikatzen ari da. Baratzean lanean ikasi izanak ahalbidetu du paziente batzuek hiri-baratzea eskatzeko aukera edo norbere baratzea landatzea planteatu izana.\nAma lurra babestuz\nEmakumeek protagonismoa duten erakunde multikultural honek landa-munduaren aniztasuna ordezkatzen du, eskala txikiko nekazaritza iraunkorra babesten du justizia soziala eta duintasuna sustatzeko modu gisa, eta uko egiten dio multinazionalek baliabideak kontrolik gabe ustiatzeari, herrientzat txirotasuna eta ingurumenerako ondorio katastrofikoak eragiten baititu. Lurrak pilatzearen eraginez, bertako biztanleek migrazio behartua beste aukerarik ez dute.\nBelgikan 1993an sortu zenetik, Vía Campesina nazioarteko mugimendua da, 200 milioi nekazari eta eskala txikiko elikagaien ekoizle baino gehiago biltzen ditu. Zehazki, tokiko eta nazio mailako 164 erakunde biltzen ditu Afrikako, Asiako, Europako eta Amerikako 70 herrialde baino gehiagotan. Nazioarteko azken bilera honetan landutako gaiak, beti bezala, hauen ingurukoak izan ziren: agroekologiaren eremuan justizia soziala eskatzea, klimaren eta tokian tokiko hazien alde, nekazarien eskubideen alde edo nekazariei erabakietan parte hartzeko eskubidea aitortuko dieten politika publikoen alde.